
Beth yw diwylliant gwerin?

[3] Diwylliant materol

Y tŷ Cymreig

Bwyd y Cymry

Beth yw diwylliant gwerin?

Beth yw diwylliant? I ddyfynnu Syr Ifor Williams: ‘Nid oedd –t gynt yn y gair gwyllt, ac yngenid ef gwyll. Yn yr oes gyntefig diwyllio oedd yr enw naturiol ar drin tir, ei ddiwylltio, ei droi o fod yn anialwch gwyllt i fod yn dir âr, addas i gynhyrchu’r cnwd gorau. I’r amcan hwnnw rhaid oedd cael arfau priodol i ddileu’r goedwig, codi’r gwreiddiau, glanhau’r pridd a’i ddarparu i dderbyn had da yn lle chwyn cymysg. Yr oedd angen bwyall, caib, rhaw, aradr, ac yna had detholedig. O’r defnydd cynnar hwn o’r gair y magwyd yr ystyr ffigurol ac y dechreuwyd sôn am ddiwyllio dyn neu genedl, sef diwreiddio o’r anial y pethau hynny a berthynai i’r anifail a’r barbariad, a’i gymhwyso i ddwyn ffrwyth teilwng o enaid gwâr, i fyw ac i feddwl mewn modd amgen na bwystfil neu ddyn anwar.’

Fel rheol defnyddir y term diwylliant gwerin am y darn hwnnw o unrhyw ddiwylliant sy’n cael ei drosglwyddo i’r genhedlaeth nesaf, neu o berson i berson, ar dafod leferydd, neu wrth i rywun ei gopïo oddi wrth rhywun arall fel traddodiad, neu fel rhywbeth sy’n arferol o fewn y gymdeithas. Hyd yn ddiweddar yr oedd y rhai sy’n casglu enghreifftiau o ddiwylliant gwerin yn gwrthod unrhyw beth oedd wedi cael ei drosglwyddo mewn print, neu drwy’r cyfryngau, neu drwy unrhyw drefn swyddogol neu drefn fasnachol yn unig. 

O ddilyn y dehongliad hwn ni fyddai cerddi gan Waldo, cerddi a rannwyd drwy’r boblogaeth drwy gyfrwng y gyfrol Dail Pren, yn rhan o lên gwerin am mai dim ond mewn cyfrolau swyddogol, wedi eu cyhoeddi’n swyddogol mewn gwasg, y gellid cael gafael ar y cerddi. Ond ystyrid bod Hen Benillion, casgliad cyhoeddedig T. H. Parry-Williams o hen benillion traddodiadol a genid gynt i gyfeiliant telyn, yn dal yn rhan o lên gwerin. Yr oedd y penillion hyn wedi eu cylchredeg am genedlaethau ar dafod leferydd, cyn cael eu cyhoeddi’n ffurfiol. 

Ym myd teledu ni ystyrir y rhaglenni hynny sy’n cael eu sgriptio’n ffurfiol, ac sy’n cael eu cynhyrchu gan bobl broffesiynol, yn rhan o ddiwylliant gwerin. Ond os oedd deuai’r cyfryngau i ffilmio arfer oedd yn cael ei drosglwyddo o un i’r llall yn y gymdeithas gellid ei dderbyn fel rhan o’r diwylliant gwerin, er enghraifft petai’r BBC yn darlledu gwasanaeth plygain, sef gwasanaeth carolau o fath arbennig ac sy’n cynnwys hen garolau Cymreig, fe’i derbynnid yn enghraifft o’r diwylliant gwerin. Serch hynny, petai un o gymeriadau’r rhaglen boblogaidd Pobol y Cwm yn datblygu i fod yn arwr i’r werin fe allai hynny symud y rhaglen ‘swyddogol’ yn rhan o ddiwylliant poblogaidd y werin.

Rhai diffiniadau

Fe gynnwys diwylliant [gwerin], yn holl ystyr y gair, holl fywyd dyn, ei ffordd o fyw, amgylchiadau ei fywyd, ei gartref, ei offer, ei gelfi, ei arferion cymdeithasol, ei ddeddfau, ei grefydd, ei syniadau, ei sefydliadau, ei addysg, ei grefftau, ei gelfyddyd – y cwbl o’r amrywiol egnïon sydd mewn bywyd, a’r rheini oll yn dangos graddau ei ddatblygiad o lefel anifail y maes … Diwylliant cyfan y bobl oll, y gymdeithas neu’r genedl gyfan, yw Diwylliant Gwerin yn hytrach nag agwedd arbennig ar ddiwylliant rhai Cymry neu Saeson. Ffordd yr holl Gymry o fyw – dyna’n fyr ystyr diwylliant gwerin i ni.

Iorwerth C. Peate, Diwylliant Gwerin Cymru (Dinbych, 1998), tt. 1–2

*

Folklore comprises the unrecorded traditions of a people; it includes both the form and content of these traditions and their manner of communication from person to person. The study of folklore (or ‘folkloristics’) records and attempts to analyze these traditions (both content and process) so as to reveal the common life of the human mind apart from what is contained in the formal records of culture that compose the heritage of a people.

Jan Harold Brunvand, The Study of American Folklore (New York & London, 1998), t. 3

*

Adran gyfoethog ar lên gwerin yw llên gwerin plant ac ieuenctid. Wrth dyfu a phrifio y mae plant yn datblygu ac yn symud drwy wahanol gyfnodau o dyfiant. Y mae i bob cyfnod ym mywyd plentyn ei arferion a’i draddodiadau ei hun, a thuedda’r elfennau hynny i newid o oes i oes ac o genhedlaeth i genhedlaeth. Nid yr un gemau, o reidrwydd, sy’n diddori plant yr unfed ganrif ar hugain ag a oedd yn diddori plant y canrifoedd a fu. Gall plant fod yn hynod geidwadol eu harferion, ac iddynt hwy gall fod ffordd gywir o chwarae gêm, a ffordd anghywir. Wrth ddarllen stori o lyfr i blentyn ifanc y mae gofyn cadw at union eiriad y testun gwreiddiol a pheidio â cheisio brysio’r proses drwy fyrhau’r stori mewn unrhyw fodd.

I bob plentyn y mae dyddiau ysgol yn llawn achlysuron, adeiladau, athrawon, a gofalwyr sy’n gysylltiedig â’u haddysg ac â’u diogelwch. Llunnir i’r rhain benillion sydd weithiau’n eu canmol, dro arall yn eu condemnio. Y mae llysenwau’r athrawon (a’r plant) yn rhan o lên gwerin, ynghyd â’r penillion a luniwyd i’w hanfarwoli. Ar gampws colegau’r wlad hefyd fe grewyd corff cyfoethog o lên gwerin, yn amrywio o benillion sy’n coffáu campau myfyrwyr yn yr Eisteddfod Ryng-golegol, mewn eisteddfodau cenedlaethol ac mewn cyngherddau, yn ogystal ag ar y campws ac yn y ddarlithfa.

*

Y mae’n ddefnyddiol iawn rhannu’r diwylliant gwerin yn gategorïau gan fod cymaint ohono. Gellid gwneud hyn mewn sawl ffordd, ond un dull o ddosbarthu’r gwahanol ddefnyddiau yw’r un a ganlyn:

1. defnyddiau llafar, er enghraifft tafodieithoedd, sut i enwi lleoedd (fel Tâl Ebolion), diarhebion, ffraethinebau (jôcs), hen benillion, straeon gwerin, caneuon gwerin, baledi, a’r gerddoriaeth honno i gyd

2. arferion gwerin, er enghraifft credoau o wahanol fathau, ofergoelion, gwyliau a ffeiriau, dawnsfeydd gwerin, dramâu gwerin, arwyddion traddodiadol fel codi bawd, a chwaraeon gwerin

3. defnyddiau a gwaith llaw (material culture), er enghraifft pensaernïaeth werinol, crefftau, celfyddyd werin, gwisgoedd, a bwyd

 [1] Defnyddiau Llafar

Beth yw cân werin?

Cyfyd nifer o broblemau wrth ddiffinio beth yw cân werin. Un o gewri byd y gân werin yng Nghymru oedd Emrys Cleaver, a dyma ei farn ef ar hanfod y gân werin:

Mae’r gân werin, o ran ei chyflwyno a’i chanu, ar ei phen ei hun. I ddechrau, nid cân ar gopi oedd hi o gwbl, ond cân ar lafar, yntê? Nid cân wedi’i sgrifennu i lawr yn ofalus gan ryw un cyfansoddwr medrus, ond cân werinol wedi’i throsglwyddo i lawr o enau i enau, o gof i gof, o genhedlaeth i genhedlaeth, ac wedi’i chanu a’i chanu a’i newid a’i newid – ei newid er gwaeth, ambell dro, ond mae yna eraill, wrth gwrs, sydd wedi’u gwella. A dyma hanes y goreuon: wedi tyfu, wedi datblygu, wedi’u perffeithio, erbyn hyn, yn emau bach, yn berffaith gwbl.

W. Emrys Cleaver, ‘Canu a Chyflwyno’r Alaw Werin’, Canu Gwerin, 3 (1980), 6

Trafodid hanfodion y gân werin yn Lloegr yn ogystal, a hynny gan nifer o bobl a oedd yn frwd iawn ynghylch diffinio eu polisi casglu. Yn eu mysg yr oedd Cecil J. Sharp, a dyma ei farn ef ar y mater:

The solution of the mystery of the origin of the folk song is to be found not by seeking for an original – that is a vain quest – but by examining the method by which it has been preserved and handed down from one generation to another. In other words, the method of oral transmission is not merely one by which the folk song lives; it is a process by which it grows and by which it is created.

Cecil J. Sharp, English Folk Song: Some Conclusions (London, 1965), t. 12

Heddiw clywir sawl barn ar beth yw cân werin. Ar y naill law y mae rhai sy’n credu bod unrhyw berfformiad gwerinol ei naws, unrhyw ganu sy’n anffurfiol ac ychydig yn ffwrdd-â-hi, yn peri bod y gân a genir yn gân werin. Ar y llaw arall y mae eraill sy’n cadw at reolau caeth cyn dyfarnu bod cân yn gân werin. Ond y mae’n wir i ddweud bod angen uned o eiriau ac alaw sy’n cylchredeg yn llafar, ac sydd ag amrywiadau iddi, i fod yn gân werin. Gall fod â’i gwreiddiau mewn cerddoriaeth soffistigedig, neu gall fod wedi codi o’r diwylliant dienw, ond y mae’n rhaid iddi wrth amrywiadau a’r rheini’n deillio o ddefnydd cyson ar y gân honno o fewn cymuned benodol.

Y mae cân werin yn wahanol i gân gelf oherwydd ei bod yn fwy hyblyg. Y mae’r gân gelf (er enghraifft ‘Ynys y Plant’, y gerddoriaeth gan E. T. Davies a’r geiriau gan Elfed Lewis ac wedi’u cyfieithu i’r Saesneg gan G. M. Probert) yn gofyn techneg arbennig wrth ei chanu, a thechneg leisiol. Gorfodir y datgeiniad i ddilyn marciau dehongli’r cyfansoddwr, yn union fel y gosododd ef hwy ar y copi. Ond y mae cân werin yn gadael y dehongliad yn agored i’r cantor unigol – y mae ganddo hawl i osod ei stamp arbennig ei hun ar y dehongliad.

Gellid dadlau bod caneuon poblogaidd yn ganeuon a gyhoeddwyd gan weisg ac a recordiwyd: fe’u cyfansoddwyd gan gyfansoddwyr proffesiynol, nifer ohonynt yn bobl fusnes yn hytrach nag yn unigolion artistig. Disgwylir i gantorion berfformio’r caneuon hyn sydd dan hawlfraint fwy neu lai fel y’u nodwyd ar bapur, a disgwylir iddynt dalu breindal am eu defnyddio. Nid yw’r rhain felly yn ganeuon gwerin.

Aethpwyd ati yn wirfoddol i ffurfio casgliadau o benillion ac o ganeuon gwerin gan nifer fawr o garedigion y diwylliant gwerin. Casgliadau awdurdodol o hen benillion a phenillion bob dydd yw cyfrolau T. H. Parry-Williams a Tegwyn Jones (gweler y Llyfryddiaeth isod). Diffiniwyd hen bennill yn Cydymaith i Lenyddiaeth Cymru fel a ganlyn (t. 325):

penillion traddodiadol a gedwid ar lafar ac a genid i gyfeiliant y delyn; weithiau ffurfiant gadwyn fer o benillion cysylltiol, eithr uned o bennill yn unig a geid fel arfer, yn y mesurau rhydd. Adlewyrchir ynddynt rai dyfeisiau a chonfensiynau llenyddol a arferir mewn creadigaethau mwy ffurfiol a datblygedig ond y mae eu celfyddyd yn ymddangos yn llai ymwybodol a’u hieithwedd yn fwy cartrefol. Yn debyg i’r englyn, dibynnant ar ddelweddaeth sy’n cynnal haen[a]u ychwanegol o gysylltiadau ac arwyddocâd. Y gymdeithas wledig Gymraeg a esgorodd arnynt ac er mai lleol oedd eu cylchrediad i ddechrau, lledaenodd eu hapêl a dyfynnid rhai ohonynt am eu cynnwys athronyddol neu ddidactig yn union fel y gwneid defnydd cyfatebol o ddihareb neu adnod o’r Beibl.

Casglwyd caneuon gwerin Cymru yn y blynyddoedd cynnar gan ferched, gan mwyaf. Yn eu plith yr oedd Mary Davies, Dora Herbert Jones, Annie Ellis, a Jennie Williams. Ar flaen y gad hefyd yr oedd Dr J. Lloyd Williams. Buan y penderfynwyd sefydlu Cymdeithas Alawon Gwerin Cymru er mwyn diogelu a pherfformio caneuon traddodiadol Cymru.

Baledi

Cân naratif yw baled, sef cân sy’n adrodd stori. Y mae i’r goreuon nerth a swyn hynod, a dim ond wrth glywed perfformiadau ohonynt, a hynny gan faledwyr sy’n eu canu yn y dull traddodiadol, y gellir eu llawn werthfawrogi. Byddai’n anodd iawn gorbwysleisio pwysigrwydd y faled yng Nghymru yn ystod y bedwaredd ganrif ar bymtheg – fel cyfrwng lledu newyddion, ac fel cyfrwng difyrrwch ar lawr gwlad.

Cân hanesiol ydyw, i’w chanu ar un o alawon poblogaidd y dydd, a’r faled yn aml yn adrodd stori frawychus, ddychrynllyd. Trychinebau oedd yn cael y croeso mwyaf gan y gynulleidfa. Llofruddiaethau fyddai uchaf ar restr y baledwyr o ran cynnwys eu caneuon am ddigwyddiadau penodol, ond yn ail a thrydydd agos fe ddeuai straeon am golli llong ar y môr, a thrychinebau diwydiannol. 

Deallai’r baledwyr chwaeth eu cynulleidfa i’r dim, a phorthent y dorf â’r hyn yr oedd yn dda gan eu calon ei glywed.

Rhiannon Ifans, Awstralia, Gwlad yr Aur: Teithiau i Awstralia drwy lygad y baledwyr Cymraeg (Aberystwyth, 2008), t. 62

Wedi cael stori a gafael ynddi byddai’n ras am y cyntaf ymysg y baledwyr i’w hargraffu ar ffurf pamffled, ac aent â hwy fesul bwndel i’w gwerthu – mewn ffeiriau ac ar sgwâr pentrefi ar hyd a lled y wlad. Dyma’r dystiolaeth a ddaeth i’r amlwg wrth i D. Rhys Phillips sgwrsio â’r baledwr Hugh Roberts ‘Pererin Môn’:

Yn ystod y sgwrs a fu rhyngddynt, dywedodd y Pererin mai yng Nghastell-nedd y digwyddai fod un tro pan glywodd am ddamwain yng ngwaith glo’r Garnant yng Nghwm Aman (Ionawr 1884 fyddai hynny – tsiaen y caets yn torri a 10 o lowyr yn cael eu hyrddio i’r gwaelod ac i’w marwolaeth), ac er ei fod yn wlyb at ei groen y noson honno ar ôl diwrnod o ganu a gwerthu baledi yn yr awyr agored – a mis Ionawr oedd hi – aeth ati ar unwaith wrth olau cannwyll ddimai i lunio baled am y digwyddiad, gan ddefnyddio’r ychydig wybodaeth a gawsai amdano, a chan fwriadu mynd â hi’n blygeiniol drannoeth i’w hargraffu at Ebenezer Rees, yr argraffydd o Ystalyfera. Ond ar ei ffordd yno, clywodd fod Ebenezer Rees ei hun, a bardd lleol arall, Isaac o’r Felin, plwyf Llangiwg, ill dau wedi cyfansoddi cerddi am yr un digwyddiad, ac yn wyneb y fath gystadleuaeth, penderfynodd chwilio am argraffydd arall. Aeth ef a’i wraig, a fyddai’n teithio gydag ef, ac yn gwerthu ei faledi ar ei ran, drwy Flaendulais i Aberdâr, a chael argraffu ei faled yno yng ngwasg Lloyd a’i Fab, a’r noson honno, er bod y Pererin yn ganwr o fath ei hun, canwyd y faled newydd ar sgwâr Aberdâr gan ddau löwr, Twm Job a Thwm Hwmffre, y ddau’n meddu ar leisiau cyfoethog, a llwyddodd y baledwr a’i wraig – yn ôl ei dystiolaeth ei hun yng nghlyw D. Rhys Phillips – werthu dwy fil o gopïau cyn noswylio. Un copi’n unig ohoni a oroesodd a hynny yng nghasgliad y Llyfrgell Genedlaethol. Nid oes enw argraffydd wrthi, sy’n awgrymu naill ai bod Lloyd a’i Fab, Aberdâr, wedi hepgor eu hargraffnod wrth ei hargraffu, neu i’r Pererin gael cyflenwad pellach ohoni gan argraffydd arall.

Tegwyn Jones, ‘Y baledi a damweiniau glofaol’, Canu Gwerin, 21 (1998), 9–10

Goroesodd nifer o’r pamffledi hyn, a’u diogelu yng nghasgliadau Llyfrgell Genedlaethol Cymru, a llyfrgelloedd eraill.

Cyfansoddwyd y rhan fwyaf o’r baledi ar alawon a genid yn gyffredin yng Nghymru, er mai alawon Seisnig oedd llawer ohonynt, er enghraifft ‘Charity Mistress’, ‘Heart of Oak’ a ‘Greece and Troy’. Ond cenid hefyd ar fesurau’r Triban a’r Tri Thrawiad (gyda’i odlau mewnol a’r gynghanedd yn yr ail a’r bedwaredd linell), sef y mesurau Cymreig, ac yn aml addurnid baledi a genid ar unrhyw fesur gyda llinellau o gynghanedd. 

Cadwyd baledi Cymraeg o’r unfed ganrif ar bymtheg ymlaen, er enghraifft canodd yr offeiriad Protestannaidd ‘Syr’ Thomas Jones o Landeilo Bertholau yn sir Fynwy ddwy faled yn y flwyddyn 1588, y naill am ‘y waredigaeth a gadd y Brytaniaid o law y Sbaeniaid’ (sef ar achlysur trechu Armada Sbaen), a’r llall ‘i ddiolch am gael yr Ysgrythur Lân yn Gymraeg gan y Doctor William Morgan’. Yn ystod yr ail ganrif ar bymtheg Huw Morys ac Edward Morris oedd y baledwyr amlycaf. Yn ystod y ddeunawfed ganrif yr oedd y faled yn llewyrchus iawn yng ngogledd-ddwyrain Cymru. Canai Elis Roberts ‘Elis y Cowper’, Huw Jones o Langwm, Dafydd Jones o Drefriw, a Thomas Edwards ‘Twm o’r Nant’ faledi grymus ar bynciau’r dydd. Yn y bedwaredd ganrif ar bymtheg ffynnai’r faled yn ardaloedd diwydiannol y De, ac ymysg prif faledwyr y cyfnod yr oedd Dafydd Jones ‘Dewi Dywyll’, Ywain Meirion o’r Bala, Richard Williams ‘Dic Dywyll’, a Levi Gibbon.

Yr oedd Ywain Meirion yn faledwr adnabyddus mewn ffeiriau ledled Cymru a hynny’n rhannol oherwydd yr olwg smala oedd arno:

Gŵr tal, teneu, gwyneb-lwyd, oedd efe … Gwisgai goat laes o felfet melyn gyda labedi hirion, a phocedi fel dwy sach yn eu hochrau; gwasgod hefyd o felfet melyn, a chadach India am ei wddf, a chlos pen glin o gord rhesog, gyda chetars o’r un defnydd, ac yn botymu yn daclus am dopiau par o esgidiau cryfion. Yr oedd ei het yn dolciog, ac yn debyg i hen het silc wedi bod mewn brwydrau lawer, a llinyn neu ddau o amgylch ei choryn, a rhes o gerddi o dan y ddau linyn, wedi eu sicrhau yn ofalus rhag i’r gwynt eu dwyn. Ac yn ei law byddai ffon hir gyda bagl fawr ar ei phen, a phan yn canu yn y ffair, gosodai y ffon o’i flaen yn gyffelyb i’r Datgeiniaid Penpasdwn gynt, a phwysai ei ddwy law ar fagl ei ffon; yn y llaw chwith, byddai ganddo swp o gerddi, ac yn ei law dde byddai ganddo un gerdd, a phan yn canu, byddai yn estyn y gerdd hono oddi ar y ffon, tua chyfeiriad y gwrandawyr, fel i ofyn iddynt ei phrynu.

Robert Griffith yn Deuddeg o Feirdd y Berwyn (Liverpool, 1910), t. 110

Y Canu Ffolant Cymraeg

Dethlir Gŵyl Sant Ffolant ar 14 Chwefror. Ond pwy yw’r sant hwn a roes ei enw i eq \O(w,^)yl y cariadon?

Y mae’r Merthyrdraeth Rhufeinig, catalog neu galendr swyddogol o ferthyron a saint yn nhrefn eu dyddiau geq \O(w,^)yl, yn coffáu dau Valentinus ar 14 Chwefror a’r ddau wedi’u merthyru. Offeiriad yn Rhufain oedd y naill, geq \O(w,^)r a ferthyrwyd yn ystod erledigaeth yr Ymherodr Claudius II; esgob Terni, tua thrigain milltir o’r brifddinas, oedd y llall a cheir tystiolaeth i’w farwolaeth ym Merthyrdraeth Sant Sierôm. Yn eu ffurf bresennol nid oes sail hanesyddol gref i’r naill na’r llall o’r croniclau hyn, ac yn dechnegol efallai y dylid eu rhestru gyda’r chwedlonol yn hytrach na’r hanesyddol. Er hynny y mae’n bosibl fod sylfaen hanesyddol i’r ddau gofnod, ac y mae’n bosibl hefyd mai datblygiadau gwahanol ar un adroddiad gwreiddiol ydynt, hynny yw, mai dau adroddiad ychydig yn wahanol i’w gilydd ar ferthyrdod un sant sydd yma. Fel y dywed y New Catholic Encyclopaedia:

Whether there were actually one or two Valentines is disputed. O. Marucchi held for two. H. Delehaye felt that Valentine of Terni may have been brought to Rome for execution and that two cults, one at Rome, another at Terni, sprang up to the same martyr.

New Catholic Encyclopaedia, xiv (1967), t. 517

Awgrymwyd bod ffynhonnell y traddodiad o anrhegu cariadon ynghanol mis Chwefror a’i gwreiddiau yn y Lupercalia a ddethlid ar 15 Chwefror. Gyda’r goncwest Rufeinig fe ddaeth y Lupercalia i Brydain, a phan ddychwelodd y Rhufeiniaid i’w gwlad eu hunain yn gynnar iawn yn y bumed ganrif gadawsant ar eu holau nifer fawr o’u traddodiadau. 

Gweinyddid y ddefodaeth gan offeiriaid a elwid yn Luperci.

It began with the sacrifice by the Luperci of goats and a dog, after which two of the Luperci were led to the altar, their foreheads were touched by a bloody knife and the blood wiped off with wool dipped in milk; then the ritual required that the two young men laugh. The sacrificial feast followed, after which the Luperci cut thongs from the skins of the victims and ran in two bands around the walls of the old Palatine city. A blow from the thong was supposed to cure sterility. The celebration of the festival went on until A.D. 494, when it was changed by Pope Gelasius I into the feast of the Purification.

Encyclopaedia Britannica, xiv, t. 432

Gan mor boblogaidd oedd y Lupercalia ymysg y boblogaeth, cafodd yr Eglwys ei bod bron yn amhosibl ei ddisodli. Penderfynwyd cyfaddawdu drwy gyplysu’r dathliad â dydd geq \O(w,^)yl Falentein ac felly dymheru llawer ar ei effaith. Cadwyd un elfen ohono, sef yr arfer o daflu enwau merched hardd Rhufain i wrn cariad a’u tynnu gan y llanciau’n gariad iddo am y dydd, o bosibl am y flwyddyn. 

Un o’r cerddi ffolant Cymraeg cynnar yw cywydd o wyth a phedwar ugain o linellau o waith Edward Morris, wedi ei ysgrifennu ar ran David Davies i ofyn am Mrs Margaret Wynne yn falentein iddo – cymydog iddo, a’i chartref yng Nghwm Main i’r de o Gerrigydrudion yn yr hen sir Feirionnydd. Person oedd falentein yn yr achos hwn, er bod y gair yn gyfystyr ag anrheg mewn cerdd arall o waith Edward Morris. Y mae’r cywydd yn esbonio sut yr eid ati i gadw’r ddefod o ‘dynnu Falentein’ yng Nghymru yn yr ail ganrif ar bymtheg. Y mae’n gweu’n sangiadol i’r cywydd ddyddiad y gweithgaredd:

Y pedwerydd dydd, diau

Wir adde’ clod, ar ddeg clau

O Chwefror oedd a chyfri,

Ddwyn mawr ddaioni i mi. (llau 45–8)

Nodir yn llinell 57 mai tynnu papur o wrn a wneid, a bod arno, yn ôl llinell 63, enw’r ferch y dylid ei chyfarch yn falentein iddo. Y mae mor hapus gyda’i ddarn papur nes ei fod yn dymuno ei oreuro ag aur tawdd (llau 60–1). Y mae cael cwmni’r ferch hon yn well ganddo na chael coron. Deellir o’r cywydd fod symudiadau’r ddefod yn mynnu bod y gwas yn addurno’i hunan â ruban, yn arwydd ei fod dan rwymedigaeth i un arall, sef i’w gariad. Gan mai gwraig briod oedd y ferch honno y mae’n bosibl mai parchu deddfau’r cariad cwrtais fyddai rhan y carwr.

Dros y ffin yn Lloegr fe dystir i’r un arfer gan Samuel Pepys. Ar 1 Ionawr 1660 fe ddechreuodd Pepys gadw dyddiadur ac fe’i llanwodd yn ffyddlon hyd ddiwrnod olaf Mai 1669. Yn y blynyddoedd hynny fe luniodd sawl cofnod o’i brofiadau ar ŵyl Sant Falentein, neu’n amlach na heb, brofiadau ei wraig. Dyma’r cofnod ar gyfer 22 Chwefror 1661:

My wife to Sir W. Batten’s, and there sat a while; he having yesterday sent my wife half-a-dozen pair of gloves and a pair of silk stockings and garters, for her Valentine.

Diary and Correspondence of Samuel Pepys, F.R.S., ed. Richard, Lord Braybrooke (London, 1906), cyfrol i, 166. Cadwyd dyddiadur Pepys yng Ngholeg Magdalene, Caergrawnt hyd 1825 pan ddatryswyd seiffr (math ar law-fer) gwreiddiol y dyddiadur gan John Smith a’i olygu’n ddiweddarach gan Arglwydd Braybrooke.

Yn Lloegr hefyd yr oedd y term Valentines yn gyfystyr ag anrhegion, yn yr achos hwn chwe phâr o fenig, pâr o sanau sidan a gardas. Yr oedd dros wythnos wedi mynd heibio cyn i Mrs Pepys dderbyn yr anrhegion hynny er i’w henw gael ei dynnu ar y pedwerydd ar ddeg. Daw’n amlwg o’r dyddiadur na chyflwynid yr anrhegion, o reidrwydd, ar ddy’gwyl y sant ac mai ad-daliad o’r anrheg a roes Samuel Pepys i’w falentein ef, merch Syr W. Batten, ar y deunawfed o’r mis oedd yr anrheg afradlon honno a ddaeth i ran Mrs Pepys.

Yng Nghymru yr oedd cyflwyno llwy bren i gariadferch yn arfer poblogaidd o’r ail ganrif ar bymtheg ymlaen – nid yn unig ym mis Chwefror ond drwy gydol y flwyddyn, a dyma’r enwocaf o arwyddion serch y Cymry. Daeth yr arfer i ben erbyn y bedwaredd ganrif ar bymtheg, er bod crefftwyr heddiw yn dal i lunio llwyau caru ar gyfer llanciau ifanc rhamantus Cymry, ond yn amlach efallai ar gyfer y diwydiant twristiaid.

O ran y farddoniaeth, yr oedd iddi nifer o nodweddion tra difyr. Yn ystod y ddeunawfed ganrif mydryddid enw’r cymar i wead y gân. Crefftodd Dafydd Jones o Drefriw bennill gan roi brawddeg bersain i enw bedydd y ferch, Jane, a brawddeg bersain arall i’w chyfenw, Foulk. Yn nhreigl y gerdd ymhyfryda yn y pleser o gael ‘[g]wisgo’r naw llythyren gain’ sy’n ffurfio enw ei gariad.

J ac A, heulwen ha’, hoyw wên serchog,

Yw f’angyles enwog, E ac N, walches wen

A ga’ dros ben hawddgarwch byd.

F ac O, drefnus dro, drwyadl ei ’madroddion,

Lana’ erioed a welson’, U, L, K, vowels da,

Galonnog o’r lawena’ i gyd.

Dyfynnir yn Rhiannon Ifans, Canu Ffolant ([Aberystwyth], 1996), cerdd 8 (llau 1–6)

Yn ystod y bedwaredd ganrif ar bymtheg, gyda dyfodiad y system bost, gellid postio pennill digon chwerw a sbeitlyd at y sawl oedd wedi siomi darpar gariad yn ystod y flwyddyn. Yr oedd sawl pennill yn gwawdio’n eithafol ac yn clwyfo i’r byw. Gyda dyfodiad cyhoeddi cardiau ffolant fe anfonid nid yn unig bennill anserchus ond hefyd lun annymunol yn ei sgil.

Erbyn diwedd y bedwaredd ganrif ar bymtheg a dechrau’r ugeinfed ganrif yr oedd y traddodiad o anfon cardiau ffolant a phenillion a negeseuon yn tynnu ei draed ato. Ni ddarfu amdano’n llwyr, ond digon dilewyrch fu ei gyflwr am sawl degad. Yn chwedegau’r ugeinfed ganrif fe ddaeth adfywiad, ac er gwaethaf ymdrech lew ar ran cenedlaetholwyr Cymraeg a ffrindiau’r iaith ni lwyddodd dathliadau Dwynwen, santes y cariadon Cymraeg sydd â’i dydd geq \O(w,^)yl ar 25 Ionawr, i ysgubo dathliadau geq \O(w,^)yl Sant Falentein i’r cysgodion. 

Straeon Gwerin

Dyma gangen enfawr a chymhleth o lên gwerin, ac un sy’n cynnwys chwedlau, straeon, traddodiadau, hanesion, anecdotau a mythau sydd wedi eu trosglwyddo ar lafar gwlad i ddechrau, ond erbyn hyn sydd wedi eu croniclo mewn llawysgrifau, cyfrolau, papurau newydd, ac ati, yn ogystal â thrwy ddulliau electronig cyfoes.

Y mae mythau a chwedlau yn wahanol i’w gilydd ar sawl cyfrif. Diffiniwyd myth gan William Bascom yn Journal of American Folklore, 78 (1965) fel rhywbeth a ystyrir yn gysegredig, wedi’i osod yn y gorffennol anghysbell, neu yn y byd arall, neu mewn byd cynharach na’r byd presennol, a bod cymeriadau’r myth naill ai’n dduwiau, yn dduwiesau, neu’n anifeiliaid. Gall chwedl fod yn grefyddol neu’n seciwlar; fe’i gosodwyd yn y gorffennol hanesyddol, a phobl sy’n cymryd y prif rannau yn y stori (er y gallant ddwyn nodau hen dduwiau a duwiesau). Nid yw’n gwbl eglur bob amser i ba gategori y mae stori yn perthyn.

Ceir mythau ym mhob diwylliant drwy’r byd ac ynddynt gellir adnabod themâu sy’n codi eu pennau dro ar ôl tro. Yn eu mysg y mae thema yr arwr sy’n achub ei bobl rhag trychineb, ynghyd â themâu sy’n ymwneud ag elfennau topograffig y byd. Un o’r gweithiau cyfair mwyaf cynhwysfawr sy’n dangos yr amrywiaeth helaeth o fotiffau sydd i’w gweld mewn straeon gwerin yw cyfrolau Stith Thompson, Motif-Index of Folk-Literature (1955–8). Motiff yw unrhyw elfen storïol a ailadroddir. Gall fod yn wrthrych, er enghraifft cleddyf neu hudlath, neu’n anifail rhyfeddol megis twrch sy’n siarad, neu’n weithred megis rhoi rhywun ar brawf; gall fod yn gymeriad, er enghraifft cawr neu dylwythen deg, a gall fod yn gymeriad teip megis Cybydd neu Ffŵl; gall hyd yn oed fod yn elfen ailadroddus ar y stori, er enghraifft rhifau defodol, fformiwläig. Y mae’r Motif-Index hwn yn rhoi trefn ar fotiffau naratifau traddodiadol y byd, ac y mae’n rhoi esiamplau ac yn croesgyfeirio.

Rhai enghreifftiau o fotiffau mewn straeon gwerin Cymraeg yw motîff y Drws Caeedig yn chwedl ‘Branwen ferch Llŷr’, a motiffau Merch y Cawr (neu Chwech yn mynd drwy’r Byd) a’r Llysfam Eiddigeddus yn chwedl ‘Culhwch ac Olwen’. Y mae Culhwch yn datgan:

‘Uy llysuam ry dygvys im na chaffwyf wreic byth hyt pan gaffwyf Olwen merch Yspadaden Penkawr’ (‘Fy llysfam sydd wedi tyngu na chaf wraig fyth hyd nes y caf Olwen ferch Ysbaddaden Bencawr.’

Dafydd a Rhiannon Ifans, Y Mabinogion (Llandysul, 1995), t. 90

Tynga’r llysfam y dynged hon ar Culhwch am iddo wrthod priodi ei merch hi. Dyma fotîff rhyngwladol y Llysfam Eiddigeddus, ac fe’i cyplyswyd yn gelfydd yma â thema Merch y Cawr gan mai merch Ysbaddaden Bencawr yw Olwen. Ni enwir llysfam Culhwch dim ond dweud ei bod yn wraig i Doged Frenin cyn bod yn briod â Celyddon, tad Culhwch. Byddai priodi Olwen, ym marn y llysfam, yn gwbl amhosibl.
Gwyddys bod y cyfarwydd, sef y storïwr, yn ffigur pwysig yn llysoedd yr Oesoedd Canol yng Nghymru. Gwyddai ar ei gof gannoedd o straeon a’i swydd ef oedd eu hadrodd er mwyn difyrrwch, er mwyn estyn y cof am hanes Cymru a’i harwyr, ac er mwyn cyfarwyddo a dehongli bywyd. Cyfeirir yn Trioedd Ynys Prydein ac yn Pedeir Keinc y Mabinogi at gyfoeth o straeon gwerin a gollwyd inni. Enghraifft o straeon a gadwyd yw’r ddwy stori onomastig a ddigwydd yn chwedl ‘Branwen ferch Llŷr’.

Techneg lenyddol a ddefnyddid yn gyson yn yr Oesoedd Canol oedd y stori onomastig, neu’r chwedl enwol. Adroddir yn chwedl ‘Branwen ferch Llŷr’ yr esboniad ar enw cwmwd Talybolion, neu Tâl Ebolion, a’r esboniad ar darddiad y ddihareb ‘A fo ben, bid bont’. Fe hoffai’r gynulleidfa wyriad fel hyn oddi wrth brif rediad y stori ac ni ellir llai na theimlo bod statws i straeon o’r fath – mwyaf oll ohonynt a geid, gorau oll. Y mae arddull arbennig ynglŷn ag adrodd chwedl enwol, ac elfen fformiwlaig ynglŷn â’r diweddglo iddynt, sef y datganiad mai chwedl enwol ydyw:

Ac wrth hynny y dodet ar y kymwt hwnnw o hynny allan, Tal Ebolyon (Ac am hynny y galwyd y cwmwd o hynny allan, Tâl Ebolion)

Ac yna gyntaf y dywetpwyt y geir hwnnw, ac y diharebir etwa ohonaw (Ac yna y dywedwyd y gair hwnnw gyntaf sy’n ddihareb fyth).

Esbonio Tâl Ebolion

A diolwch a wnaeth ynteu hynny, a diruawr lywenyd a gymerth ynteu o’r achaws hwnnw. A thrannoeth y talwyt y ueirych idaw, tra barhawd meirych dof. Ac odyna y kyrchwyt ac ef kymwt arall, ac y talwyt ebolyon ydaw, yny uu gwbyl idaw y dal. Ac wrth hynny y dodet ar y kymwt hwnnw o hynny allan, Tal Ebolyon.

A diolchodd yntau am hynny a llawenhaodd yntau’n ddirfawr oherwydd hynny. A thrannoeth fe dalwyd ei feirch iddo tra parhaodd meirch dof. Ac oddi yno fe gyrchodd ef i gwmwd arall a thalwyd iddo ebolion hyd oni fu ei dâl yn gyflawn iddo. Ac am hynny y galwyd y cwmwd o hynny allan, Tâl Ebolion.

Dafydd a Rhiannon Ifans, Y Mabinogion (Llandysul, 1995), t. 27

Esbonio tarddiad y ddihareb ‘A fo ben bid bont’


Bendigeiduran a doeth y’r tir, a llynghes y gyt ac ef, parth a glann yr auon.


‘Arglwyd,’ heb y wyrda, ‘ti a wdost kynnedyf yr auon, ny eill neb uynet drwydi, nyt oes bont arnei hitheu. Mae dy gynghor am bont?’ heb wy.


‘Nit oes,’ heb ynteu, ‘namyn a uo penn bit pont. Mi a uydaf pont,’ heb ef. Ac yna gyntaf y dywetpwyt y geir hwnnw, ac y diharebir etwa ohonaw.


Daeth Bendigeidfran i’r tir tua glan yr afon a llynges gydag ef.


‘Arglwydd,’ meddai ei wyrda, ‘fe wyddost ti hynodrwydd yr afon; ni all neb fynd drosti, nid oes pont arni hithau. Beth yw dy gyngor am bont?’ meddent hwy.


‘Nid oes ond hyn,’ meddai yntau, ‘sef a fo ben, bid bont. Fe fyddaf i’n bont,’ meddai ef. Ac yna y dywedwyd y gair hwnnw gyntaf sy’n ddihareb fyth.

Dafydd a Rhiannon Ifans, Y Mabinogion (Llandysul, 1995), t. 32

Ystyr y ddihareb yw, ‘Y sawl sy’n bennaeth, bydded yn bont’: dylai’r arweinydd, sef Bendigeidfran, wneud bywyd ei ddilynwyr yn haws a’u helpu i groesi afon Llinon drwy wneud pont o’i gorff ei hun er mwyn i’w ganlynwyr fedru cerdded drosto. Yn ffigurol, yr ergyd yw y dylai arweinydd bontio pob afon, sef bod yn gymorth i’w ddeiliaid i oresgyn pob rhwystr arall y dônt wyneb yn wyneb ag ef, a hynny am ei fod yn arweinydd, yn hytrach nag er mwyn dod yn arweinydd.
Adroddir chwedlau yn aml i roi statws gwirionedd i ofergoelion neu i draddodiadau. Y mae rhai chwedlau sy’n rhyngwladol, rhai sy’n perthyn i amryfal ardaloedd (er enghraifft chwedl ‘Cantre’r Gwaelod’ ym Mae Ceredigion ond sydd hefyd i’w chlywed mewn ardaloedd arfordirol eraill), a chwedlau lleol. Adroddir straeon am wyrthiau, megis ywen waedlyd Nanhyfer yn sir Benfro a’r ystor neu resin coch sy’n llifo o’i bôn; datguddiaddau, atebion i weddi – gellir eu gosod i gyd yng nghategori straeon gwerin os cânt eu trosglwyddo ar dafod leferydd a bod rhai o’r motîffau yn draddodiadol.

Erbyn y bedwaredd ganrif ar bymtheg aethpwyd ati i ymchwilio i gefndir rhai o’r straeon a’r chwedlau gwerin, ac i roi trefn arnynt – yn Ewrob ac yn America. Yn Denmarc yr oedd Svend Grundtvig wedi llunio system o ddosbarthu chwedlau gwerin ei wlad, ond ni chafodd groeso rhyngwladol. Kaarle Krohn a welodd fod angen mynegai i’r chwedl werin Ewropeaidd a myfyriwr iddo, Antti Aarne, a luniodd gatalog dan y teitl Verzeichnis der Märchentypen, gwaith a ehangwyd gan Stith Thompson a’i gyhoeddi yn 1928 dan y teitl The Types of the Folktale.

Ar sail eu gwaith hwy gellir rhannu’r straeon gwerin yn bedwar dosbarth:

i. straeon am anifeiliaid

ii. straeon gwerin 

iii. ffraethinebau ac anecdotau

iv. straeon fformiwla

i) Prif gymeriadau’r straeon yn y categori cyntaf yw anifeiliaid gwyllt neu ddof sy’n medru siarad, ymresymu, ac ymddwyn fel bodau dynol. Yn aml y mae’r anifeiliaid hyn yn cydymffurfio â’r teipiau stoc, er enghraifft y cadno cyfrwys, y ci ffyddlon, a’r morgrugyn prysur. Ar dro y mae’r stori yn ymdrin â gwrthdaro rhwng un anifail a’r llall, neu rhwng anifail a’r hil ddynol. Enghreifftiau o’r categori hwn fyddai ‘Cerddorion Bremen’, sef Teip 130 yn yr Index ‘The Animals in Night Quarters’; a’r ‘Tri Mochyn Bach’ sy’n aelod o’r grŵp ‘Blowing the House In’, sef Teip 124 yn yr Index. Ymhlith y straeon hyn am anifeiliaid y mae isadran o chwedlau ac iddynt elfen foesol gref, megis Chwedlau Aesop, er mai dim ond pobl sydd mewn llawer o’r chwedlau hynny. Dylid cadw mewn cof nad yw pob stori am anifail yn stori werin. Lluniwyd nifer o straeon llenyddol i blant ar ffurf straeon yn y traddodiad llafar. Un o’r rheini yw stori Hans Christian Andersen ‘Yr hwyaden hyll’: nid yw hon yn stori werin. Yn yr un modd lluniwyd ‘Y tri arth’ gan Robert Southey (1774–1843).


ii) Y mae tua hanner y straeon gwerin yn ail adran mynegai Aarne-Thompson yn straeon gwerin cyffredin. Eu priod nodweddion yw ieithwedd a strwythur sy’n llawn patrymau a fformiwlâu, motiffau goruwchnaturiol, a chydymdeimlad â’r dyn bach. Enghraifft o’r categori fyddai ‘Culhwch ac Olwen’, lle y mae’n rhaid i Culhwch gyflawni deugain o dasgau cwbl amhosibl iddo eu cyflawni heb gymorth y Brenin Arthur a’i ganlynwyr. Yn y categori hwn hefyd y gwelir straeon am garedigrwydd yn cael ei wobrwyo, er enghraifft ‘Frau Holle’ yng nghasgliad Grimm.


iii) At ei gilydd y mae’r straeon hyn yn rhai doniol, ac yn cynnwys straeon am gyplau priod, ffyliaid, clerigwyr, troeon trwstan, a straeon celwydd golau. Yn aml cânt eu cylchredeg oddi mewn i un gymdeithas neu grŵp o bobl, er enghraifft y chwarelwyr, y glowyr, merched, gweision fferm, ac ati. Weithiau tadogir yr un stori ar wahanol gymeriadau mewn gwahanol ardaloedd, dro arall y mae’n gyfyngedig i un fro. 


iv) Cynhwysir yn y categori hwn straeon cynyddol, sef stori sy’n cynyddu o gymal i gymal, neu o frawddeg i frawddeg, ac y mae iddi ailadrodd patrymog. Enghreifftiau Cymraeg o straeon o’r fath yw ‘Yr hen wraig fach a’r oen’, ‘Y frân fawr a’r frân fach a aeth i’r coed i gnoia’. Ymdebyga’r rhain i rigymau cynyddol a chaneuon gwerin cynyddol, er enghraifft ‘Y pren ar y bryn’, ‘Y deuddeg dydd o’r Gwyliau’, ac ‘Oes gafr eto?’. Cynhwysir yn y categori hwn yn ogystal straeon sydd heb ddiwedd iddynt, er enghraifft stori merch y brenin: caiff y ferch briodi’r sawl sy’n medru adrodd stori ddiderfyn ac sy’n parhau am byth. Dibynna’r straeon hyn ar weithred sy’n cael ei hailadrodd yn ddi-baid, er enghraifft dafad yn neidio dros ffens. Perthyn y stori gylch hefyd i’r categori hwn. Dyma enghraifft:

I laughed so hard I thought I’d die. I did die. They buried me, and a flower grew on my grave. The roots grew down and tickled me. I laughed so hard I thought I’d die. I did die … 

[2] Arferion Gwerin

Dramâu Gwerin: Yr Anterliwt

Drama werin yw anterliwt, ac fe’i chwaraeid yn y ffeiriau ac ar sgwâr pentrefi i ddifyrru’r gymuned. O ran themâu hoffai dynnu sylw at anghyfiawnderau’r oes, yn enwedig gormes y tirfeddianwyr a’r cyfreithwyr, ac esgeulustod y glerigaeth. Goroesodd dros ddeugain o anterliwtiau’r ddeunawfed ganrif, a’r anterliwtwyr amlycaf oedd Thomas Edwards ‘Twm o’r Nant’, Elis Roberts ‘Elis y Cowper’, William Roberts, Richard Parry, Huw Jones, Siôn Cadwaladr, Lodwig Williams a Jonathan Hughes.

Yr oedd crefydd yn bwnc llosg mewn amryw o’r dramâu hyn. Bu i ffydd fywiol y Methodistiaid gyffroi teimladau cryfion yng Nghymru a thu hwnt i’w ffiniau yn ystod y ddeunawfed ganrif. Y mae cof gwlad eto’n tystio i’r gwrthdaro crefyddol a enynnodd greulonderau a phenboethni angerddol yn y cyfnod hwnnw. I’r sawl oedd ynghlwm wrth y naill ochr a’r llall yr oedd popeth yn syml. Iddynt hwy brwydr y gwareiddiad Cristnogol yn erbyn lluoedd barbaraidd y di-gred oedd pegynu crefyddol y ddeunawfed ganrif, neu’n symlach o lawer, brwydr y da yn erbyn y drwg, a’r naill ochr a’r llall yn tystio’n ffyddiog mai hwy oedd yn iawn, ac mai gyda hwy yr oedd y gwirionedd yn trigo. Yn yr anterliwt Ffrewyll y Methodistiaid o waith William Roberts cyflwynir safiad ochr wrth-Fethodistaidd y ddadl grefyddol.

‘Whitefield’s arrival at Gloucester provoked a wave of enthusiasm among his friends and an outburst of opposition from his foes,’ meddai Arnold Dallimore, cofiannydd Whitefield (gw. George Whitefield (London, 1970), t. 284). Meddai Whitefield ei hun: ‘When I came to the city I found the devil had painted me in the most horrible colours, for it was currently reported that I was really mad, that I had said I was the Holy Ghost, and that I had walked bareheaded through the streets of Bristol singing Psalms’ (gw. George Whitefield’s Journals (London, 1960), t. 252). Ond pan ddaethai Whitefield i Gymru gyntaf yn 1743 at Howel Harris ar daith bregethu wythnos ei hyd, pregethai Howel Harris yn gyntaf, yn Gymraeg, ac yna George Whitefield, yn Saesneg. Hyd yn oed yng nghefn gwlad, deellir o lythyrau George Whitefield fod ‘many thousands’ wedi gwrando arno yn ystod yr wythnos honno, a’i fod yn ‘weak through fatigue’ wrth ddychwelyd i Gaerloyw.

Yn sicr yr oedd dwy ochr i’r ddadl danbaid hon, ond golwg unllygeidiog a gadwai William Roberts ar y materion hyn. Ei genadwri ef oedd lledaenu propaganda wrth-Fethodistaidd. 

Yn anterliwt William Roberts rhoir lle amlwg i George Chwitffild a thrwy ei dynnu ef i’r anterliwt deuir â blas Seisnig i’r cawl crefyddol Cymreig. Fe’i defnyddir, i raddau, yn fwch dihangol: ar ei ysgwyddau ef y dylid gosod peth o’r bai am ymrafaelion ac anhapusrwydd crefyddol Cymru. Ond y gwir amdani oedd fod Cymru, cyn dyfodiad George Whitefield a’i bregethau tanbaid, yng ngafael gwrthdaro ideolegol ffyrnig iawn. Enghreifftir y cam-drin a fu ar y pregethwyr cynnar wrth i’r Ffŵl ddisgrifio’r erlid a fu ar arweinwyr y Methodistiaid yn Llanaelhaearn a thrachefn ym Mhenmynydd (t. 61):

Pwy sydd yma’n cadw miwsig,

Yn rhusio ceffylau a chesig?

Ffitiach i chwi fod, sorod sur,

Yn ymg’leddu’ch brodyr briwedig.

Nhw gawson’ eu curo am eu rhagfarn

On’d oedd eu safnau yn oeri yn ymyl Llanhaearn;

Mwy lwc nag o sgil a gaed

Ni b’asent yn uswydd dan draed yn wasarn.

A’u pwyo ym Môn yn ymyl Penmynydd

On’d oedden’ nhw’n rholio hyd yr heolydd;

Rych chwi’n drewi’n glir ym mhob gwlad;

Ni thâl eich nâd mo’r ddwy nodwydd.

Dyna gip ar natur (herciog ar brydiau) y fydryddiaeth ac ar agwedd ddidostur yr awdur tuag at ei destun. Difrïol a deifiol yw’r ymdriniaeth, gan ganolbwyntio ar oleuo cnawdolrwydd ac ariangarwch y Methodistiaid, a dilorni eu pwyslais ar weddïo o’r frest a phregethu’n fyrfyfyr, yn ‘hwyl’ yr Ysbryd Glân: ‘Os byddis yn llefain heb yr un llyfyr’ yr oedd popeth yn dda yn eu golwg. Bwrir sen ar arfer y Methodistiaid o gynnal cyfarfodydd mewn ysguboriau a beudái, ac amheuir y ffaith fod personoliaeth rhai o arweinwyr y Methodistiaid a natur eu cyfarfodydd yn apelio mor gryf at y dibriod nes bod canran uchel o aelodau’r seiadau yn bobl sengl. 

Cryfheir effaith y dilorni geiriol gyda chyffyrddiadau theatrig digon cyfrwys. Yn sylfaenol, rhoddwyd tro newydd i hen stori. Yn lle cynnwys cân gyngor y Ffºl i’r merched ieuainc, cyflwynir yr un defnydd ar ffurf pregeth o enau un o’r dychweledigion, sef Morgan y Gogrwr o Dudweiliog yn Llŷn. Torrir ar batrwm mydryddol yr anterliwt i gynnwys pregeth (ryddiaith) gyfrwys ei neges (tt. 52–4):

Atoch chwi, fenywod a morynion; atoch chwi, hen ferched a merched ieuainc, a phob math ar ferched a gwragedd, a gwragedd boneddigion, a gwragedd tlodion, a gwragedd canolig, a gwrachïod, a hen wrachïod, a phob un ohonoch nad oes clos am ei thraed, atoch chwi y trof fy llaferydd yn gyntaf, oblegid fel y mae’ch cnawd yn feddalach, mae hefyd eich pennau yn chwanocach i gredu’r ffydd newydd, ac i dderbyn Ysbryd y Society fendigedig, yr hwn a’ch tywys i Baradwys, lle mae llawnder o fara gwyn a cheffylau a moch ac ymenyn.

Dychenir gwasanaeth priodas, eto wedi newid rhywfaint ar y traddodiadol; dychenir arfer y seiat o holi profiad; a gwawdir arfer y dychweledigion o urddo unigolion yn bregethwyr a chynghorwyr drwy gyfrwng seremoni lle y mae Mr Chwitffild yn taenu blawd dros Howel Harris i ddelweddu ‘urddau o’r Nef’ ac yn ei anfon allan i ‘bob bro’ yn ‘apostol camrig y Cymry’ gyda photel o ddŵr yn ei law a fyddai’n sicr o hurtio’r sawl a wrthodai blygu i rym a dylanwad uniongyrchol ei bregethu.

Ond brenin yr anterliwtwyr yn ddi-os oedd Thomas Edwards ‘Twm o’r Nant’. Ganddo ef ceir amrywiaeth eang o themâu, a chan iddo ymuno â’r Methodistiaid cyn diwedd ei oes ceir golwg ganddo ar gryfderau Methodistiaeth a’i phobl.

Llyfryddiaeth

G. G. Evans, ‘Yr anterliwt Gymraeg’, Llên Cymru, 1 (1950), 83–96, 224–31

Id., ‘Er mwyniant i’r cwmpeini mwynion’, Taliesin, 51 (Ebrill 1985), 31–43

Id., ‘Henaint a thranc yr anterliwt’, Taliesin, 54 (Nadolig 1985), 14–29

Id., ‘Sut un oedd Twm o’r Nant?’, Taliesin, 74 (Haf 1991), 76–81

Rhiannon Ifans, ‘The ballad in eighteenth-century Welsh drama’ yn Mary-Ann Constantine (ed.), Ballads in Wales (London, 1999), 25–39

Rhiannon Ifans, ‘Cân di bennill … ?’: themâu anterliwtiau Twm o’r Nant (Aberystwyth, 1997)

Id., ‘Celfyddyd y Cantor o’r Nant’, Ysgrifau Beirniadol XXI (Dinbych, 1996), 120–46

Norah Isaac, Tri Chryfion Byd (Llandysul, 1975)

A. Watkin Jones, ‘The interludes of Wales in the eighteenth century’, Bulletin of the Board of Celtic Studies, 4 (1928), 103–11

Bobi Jones, ‘Twm o’r Nant’, I’r Arch (Llandybïe, 1959), 47–69

Dafydd Glyn Jones, ‘Thomas Williams yr anterliwtiwr’, Caernarvonshire Historical Society Transactions, 57 (1996), 7–45

Id., ‘The Interludes’ yn Branwen Jarvis (gol.), A Guide to Welsh Literature c. 1700–1800 (Cardiff, 2000), 210–55

Emyr Wyn Jones (gol.), Yr Anterliwt Goll (Aberystwyth, 1984)

Ffion Mair Jones, ‘Cerddoriaeth yr anterliwtiau’, Llên Cymru, 26 (2003), 63–87

Id., ‘Gydwladwr godidog … ’, Llên Cymru, 27 (2004), 140–171

Id., ‘Traddodiad, modernrwydd, moesoldeb a miri’, Cof Cenedl, 19 (2004), 97–130
A. Cynfael Lake, ‘Cipdrem ar anterliwtiau Twm o’r Nant’, Llên Cymru, 21 (1998), 50–73
Id., Anterliwtiau Huw Jones o Langwm (Caernarfon, 2000)
S. Lewis, ‘Twm o’r Nant’ yn Meistri’r Canrifoedd, gol. R. Geraint Gruffydd (Caerdydd, 1973) 280–98

Cecil Price, The English Theatre in Wales in the Eighteenth and Early Nineteenth Centuries (Cardiff, 1948)

William Roberts, Ffrewyll y Methodistiaid, gol. A. Cynfael Lake (Caerdydd, 1998)

Thomas Edwards, Pleser a Gofid, gol. Nia Tudur (Bangor, 2001)

Gareth Haulfryn Williams, ‘Anterliwt Derwyn Fechan, 1654’, Caernarvonshire Historical Society Transactions, 44 (1983), 53–8

Gwaseila

Ceir yn y Gymraeg fel mewn ieithoedd eraill gorff o ganeuon gwasael: eu gwaith a’u bwriad oedd gwella ansawdd ffrwythlonedd y ddaear a hynny mewn tair sffêr, sef hybu ffrwythlonedd y tir, yr anifeiliaid, a’r ddynoliaeth. Yn llythrennol ‘canu iechyd da’ yw ystyr gwasael gan ei fod yn air cytras â’r gair Saesneg wassail sy’n tarddu o ddau air Hen Saesneg yn golygu ‘bydd iach’. Y mae’r term yn mynd yn ôl o leiaf gyn belled â’r ddeuddegfed ganrif. Yn ei Historia Regum Britanniae disgrifia Sieffre o Fynwy fel y bu i Rhonwen ferch Hengist feddwi Gwrtheyrn. Rhoddodd iddo gwpan o win a’r traddodiad yw iddi ei gyfarch â’r geiriau ‘Lofyrt King wassael’ a dyna’r cofnod cyntaf o ddefnyddio’r gair ‘gwasael’. Y mae’r stori’n adrodd ymhellach i Gwrtheyrn ei hateb: ‘Drinc heil’. Drincheheil yw’r ffurf Normanaidd ar drink hal, hynny yw, yfed i iechyd.

Yfed er mwyn hybu ffrwythlonedd a wnâi’r defodwyr ac yr oedd y cyfarchiad lawn cyn bwysiced â’r yfed, yn ddamcaniaethol o leiaf. Fe hebryngid cwpan yfed mawr o dŷ i dŷ a chyferchid y deiliaid ar gân neu bennill wrth wneud hynny. Neges barhaus y canu hwn oedd gofyn bendith ar y bobl, ar gynnyrch y cartref (sef ar nwyddau’r fferm, yn aml iawn), ar feithrin plant cryfion, a hefyd ar ansawdd a nifer yr anifeiliaid.

Yr oedd i bob cyfnod o’r flwyddyn gyfraniad i’w wneud i’r canu hwn, a rhennir y flwyddyn amaethyddol yn dair rhan: paratoad y tir at ei hau yn y cyfnod rhwng Tachwedd a Chwefror, dwyn y tir i’w lawn dwf rhwng Mawrth a Mehefin, a chynaeafu’r cynnyrch ar ddiwedd yr haf a dechrau’r hydref. 

Magodd y canu gwaseila gyswllt â gwyliau arbennig. Yn naturiol, daeth yn gysylltiedig â thro’r flwyddyn ac â’r gwyliau a gynhelir o gwmpas yr adeg honno. Yng Nghymru canolir y defodau yn bennaf o gwmpas y Nadolig; cynhwysant ganu gwaseila’r Nadolig ei hunan, canu’r Calan, canu’r Fari Lwyd, a chanu Hela’r Dryw. At hynny fe genid ar Ŵyl Fair y Canhwyllau (2 Chwefror), ar Galan Mai, ac ar adeg priodas. Y mae’r rhain yn chwaer-ddefodau, ac y mae yn eu gwead haenau symbolaidd yn hytrach nag un ystyr yn unig. Dylid hefyd gadw mewn cof y cyd-destun rhyngwladol: yn sylfaenol yr un syniadaeth sydd y tu ôl i’r defodau gwaseila yn rhyngwladol, ond bod y manylion yn newid.

Caledi bywyd oedd yn gwneud i bobl ddod o hyd i ffyrdd o berswadio’r ddaear i ffrwythloni ac i berswadio pobl i epilio, ac y mae’r sawl sy’n byw o dan amgylchiadau cyfyng yn dyfeisio mwy o dechnegau defodol i helpu datblygiad eu defnyddiau crai. Angen oedd prif ysgogiad y defodau. Yn yr Hen Oes Gerrig amherffaith iawn oedd gwybodaeth am fagu anifeiliaid, ac felly hela am fwyd oedd y drefn. Yr oedd bywyd yn fregus a’r cyflenwad bwyd yn ansicr ac yn ysbeidiol. Trowyd at ddulliau goruwchnaturiol i sicrhau cynnydd a pharhad anifeiliaid hela, a dyma sut y mae esbonio’r lluniau o anifeiliaid mewn ogofâu – yn Lascaux yn Ffrainc fe gerfiwyd lluniau o anifeiliaid Oes yr Iâ, er enghraifft beison, carw a mamoth, ar waliau’r ogofâu yno – darluniau mawr, hardd iawn a hynod drawiadol. Y mae’n debygol fod pobl yn perfformio dawnsfeydd o flaen y lluniau hyn, yn canu caneuon ac yn dawnsio dawnsfeydd defodol i gyfeiliant cerddoriaeth.

Er mwyn i’r defodau gael effaith yr oedd y dawnswyr yn gwneud eu hunain mor debyg ag oedd yn bosibl i’r anifail yr oedd angen cymuno ag ef a hynny ar ddwy lefel, sef o ran golwg ac o ran symudiad. Er mwyn cynyddu’r nifer o geirw i’w hela, neu adar ysglyfaeth, byddai’n rhaid gwisgo plu adar neu groen a chyrn carw, ac yna gopïo symudiadau’r creadur. Deuai hynny â’r defodwr yn nes at yr anifail, a olygai y medrid ei annog i epilio. I bob pwrpas byddai’r defodwr yn colli ei hunaniaeth ei hun ac yn bod yr hyn yr oedd yn ei gynrychioli. Wrth ddynwared carw byddai’r ysglyfaeth yn cael ei hudo at yr helwyr ac yn disgyn yn rhwydd i’w rhwydi.

Ar ôl dramateiddio’r gweithgareddau hyn i gyd, ac wedi mynd allan i hela a chael dalfa dda, yr oedd yn naturiol iddynt gredu mai’r dramateiddio manwl hwnnw oedd yn gyfrifol eu bod wedi dal cymaint. Ac os gweithiodd y drefn honno un flwyddyn, peth ffôl fyddai iddynt beidio â dilyn yr un patrwm y flwyddyn ddilynol. O dipyn i beth fe ddatblygodd y symudiadau hyn yn ddawnsfeydd blynyddol.

I’r hen Geltiaid yr oedd y flwyddyn newydd yn dechrau ar y dydd cyntaf o Dachwedd. Felly dydd olaf mis Hydref oedd diwedd un flwyddyn ac 1 Tachwedd oedd dechrau’r flwyddyn ddilynol. Ar 1 Tachwedd yr oedd y gaeaf ar eu gwarthaf. Ar y ffin rhwng dwy flwyddyn yr oedd cred gref fod ysbrydion y meirw yn crwydro’n rhydd hwnt ac yma. Er mwyn eu cadw draw arferid cynnau coelcerthi a gwneud synau mawr i ddiogelu’r gymdeithas rhag eu dylanwadau drwg, a hefyd i’w dychryn ymaith. Yn benodol yr Hwch Ddu Gwta a’r Ladi Wen a’u cyffelyb oedd y peryglon mwyaf. Yr Hwch Ddu Gwta oedd yr enw ar ysbryd hen hwch ddu ddigynffon oedd yn crwydro Gogledd Cymru ar y noson hon, ac yr oedd y ‘Ladi Wen heb ddim pen’ yn codi llawn cymaint o arswyd yn y De.

Ar ôl Calan Gaeaf y cyfnod mwyaf tyngedfennol o’r flwyddyn oedd canol gaeaf, sef 21 Rhagfyr, gan fod y dyddiad yn pennu man eithaf pwerau’r tywyllwch a man eithaf y trai ar yr haf. O hynny allan cynnydd oedd yr unig beth posibl: byddai’r nosweithiau’n ymestyn a thymor tyfiant yn dod yn nes. Y ddefod a gâi’r sylw pennaf oedd dathliad y Satwrnalia a gynhelid yn wreiddiol ar 17 Rhagfyr ond yn ddiweddarach oedd yn para dros gyfnod o saith diwrnod tua chyfnod alban arthan (winter solstice) ar 21 Rhagfyr.

Ar 21 Rhagfyr dethlid pen blwydd neu ddydd geni yr Haul Anorchfygedig, y Dies Natalis Invicti Solis, neu’r Satwrnalia. Y mae’r enw yn gysylltiedig â’r brenin Saturnus y credid iddo gael Oes Aur o deyrnasiad dros Latium, ac a gyflwynodd i’r wlad ddulliau amaethu am y tro cyntaf: ond y mae rhai yn amheus iawn o’r dulliau amaethu hyn, ac o fodolaeth Saturnus.

Yr oedd defodau’r Satwrnalia yn cynnig deffroad cyffredinol i’r ddaear, i ddyn ac i’r greadigaeth. Cyneuid lampau i warchod dynoliaeth rhag ysbrydion, byddai’r ysgolion yn cau, y fyddin yn gorffwys o’i dyletswyddau, carcharorion yn osgoi cael eu dienyddio, y meistri’n bwyta gyda’r gweision, ac ati, er mwyn cynrychioli’r sefyllfa yn y wlad yn ystod teyrnasiad honedig Saturnus. Ond yr oedd un man gwan yn ei deyrnasiad, sef yr elfen aberthol yn ei lywodraeth: ‘his altars are said to have been stained with the blood of human victims’ yn ôl J. G. Frazer yn The Golden Bough, iii, t. 139. Yr arfer oedd apwyntio ffug frenin i lywodraethu dros y deyrnas dros gyfnod byr y Satwrnalia – rhywun oedd â’r gair terfynol ar bopeth tra bod y dathlu’n parhau. Yna câi’r ffug frenin ei aberthu i farwolaeth ffyrnig iawn ar derfyn ei deyrnasiad i gynrychioli’r syniad fod duw da yn rhoi ei fywyd dros gynnydd ac ailddeffroad natur.

Ceir digon o enghreifftiau o ddewis rhywbeth a gâi ei ystyried yn sanctaidd a’i aberthu, fel modd o dalu iawn ar y naill law ac fel modd o atgyfnerthu’r greadigaeth ar y llaw arall. Y maent i’w cael yn ddireol ac yn lluosog ledled y byd. Yn dechnegol dathlu’r Calan a wneid, nid dathlu’r Nadolig. Fe ddathlai’r Babiloniaid adeg y flwyddyn newydd dair mil o flynyddoedd cyn geni Crist. Yr egwyddor oedd mai yn nwylo’r duwiau yr oedd y gallu i fendithio’r brenin â blwyddyn arall o fywyd, neu i’w ddiddymu. Hwy oedd yn pennu’r graddau o gynnydd ac o ffrwythlonedd a fyddai yn ystod y flwyddyn, felly yr oedd yn bwysig i’w plesio ac aberthu aberth deilwng, os nad aberth frenhinol, iddynt.

Trefnodd yr Eglwys fod dathlu’r Nadolig Cristnogol yn cydredeg â’r Satwrnalia. Yr oedd yn haws newid ystyr y Satwrnalia na’i ddiddymu’n llwyr. Fe wasgodd yr Eglwys yn galed ar rai coelion ac arferion nes peri eu difodiant, ond gyda rhai eraill fe’u haddaswyd at ddefnydd Cristnogol lle’r oedd hynny’n bosibl.

Gwaseila ar adeg y Nadolig

Esgorodd y Nadolig ar ganu a rhialtwch ers cyn cof ac y mae’n wir dweud bod mwy nag un math o ganu yn boblogaidd adeg y Gwyliau. Yn fras, efallai mai dwy brif ffrwd o ganu sydd, sef y canu crefyddol a’r canu gwasael. Dethlid y Nadolig gan un garfan o bobl gyda charolau plygain, a dathlai’r garfan arall gyda chaneuon gwasael. 

Yr oedd gan bob llan ei phlygain ei hunan, sef gwasanaeth a gynhelid ar awr y plygain, y pulli cantus, caniad y ceiliog, rywbryd rhwng tri a chwech o’r gloch y bore. Gwasanaeth eglwysig ydoedd o foreol weddi, carolau, anerchiad byr o bosibl, a Chymun. Canu gwasael oedd crynswth canu’r ail garfan o bobl ac ni ellir dweud ar unrhyw gyfrif fod y canu plygain wedi esgor ar ganu gwasael. Ni ellir dadlau bod y carolau plygain yn gynsail i’r canu gwaseila. Bu arlliw o Gristioneiddio y caneuon gwasael, yn enwedig felly garolau gwasael cyfnod y Nadolig ond, er hynny, y mae’n ddamcaniaeth ry fentrus i haeru perthynas agosach rhyngddynt nag un o ddylanwadu. Amcan hollol unplyg sydd i’r carolau plygain, sef trafod pynciau diwinyddol a materion cysylltiedig – athrawiaethu, cynghori ynghylch sancteiddrwydd, ac annog tuag at fuchedd deilyngach o rai sy’n proffesu crefydd. Ni cheir yr elfen hon yn y carolau gwasael cynnar er iddi ddod yn elfen amlwg iawn yn ddiweddarach. Dyddia’r carolau gwasael ‘duwiol’ o tua diwedd yr ail ganrif ar bymtheg a dechrau’r ddeunawfed, a cheir amryw enghreifftiau yn Llyfr Carolau a Dyrïau Duwiol Thomas Jones o Amwythig (1696).

Fe berthyn i’r ddefod waseila ar adeg y Nadolig fwy nag un math o gân, er enghraifft y gân neu’r ymryson er mwyn cael mynediad i’r cartref, a’r gân wrth ymadael yn diolch am y croeso a gafwyd. Yn y math cyntaf o garol yn unig y cynhwysir ymdriniaeth ar gyflwr y byd a’i olrhain yn ôl i’r Cwymp, ynghyd â’r doethinebu ar hynny. Erbyn diwedd y noson delfrydir mewn modd gwahanol. Gwelir isod ddyfyniad o garol ymadael o waith J. J. Ystrad Alun sy’n dyddio o 1676 ac sy’n ymhyfrydu mewn cael llawnder o ‘waed bregyn fab heidden’, sef personoliad o gwrw:

Ni a gawsom gymdeithas rinweddol yn achlas,

Ac urddas gyweithas, gyfoethog,

Llenwi inni yn llawen waed bregyn fab heidden

Ac yfed ei hufen yn hafog.

Y mae i’r canu gwaseila saith achlysur o leiaf pan y’i harferid yn ystod y flwyddyn a phedwar o’r rheini o gwmpas y Nadolig, sef canu gloddestol adeg y Nadolig ei hunan, adeg y Calan, ar achlysur canlyn y Fari Lwyd, ac wrth Hela’r Dryw tua nos Ystwyll; gellid cynnwys canu Gŵyl Fair fel pumed achlysur gan fod y Gwyliau, yn eu hystyr helaethaf, yn ymestyn hyd 2 Chwefror. Cenid eto ar Galan Mai, a heblaw am hynny fe ymrysonid am fynediad i’r tŷ pan fyddai merch am briodi. Byddai’n rhaid i’w dapar ŵr, neu gynrychiolydd iddo, ennill ei ffordd i mewn i’r cartref ar gân ar ddydd eu priodas.

Un math o gân a genid ar adeg y Nadolig yw’r gân gynyddol, caneuon megis ‘Y Perot ar y Pren Pêr’, ‘Y cyntaf dydd o’r Gwyliau’, a ‘Carol gwirod yn drws’ sy’n agor â’r geiriau ‘Un o’m brodyr a roes i mi … un ych, un tarw, un blaidd, un ci.’

Ceir gwahanol fersiynau hefyd mewn Saesneg (‘The First Day of Christmas’) a Ffrangeg. Dywaid ODNR, 122, i enghraifft gael ei chyhoeddi yn Saesneg tuag 1780, ac mai chwarae cof-a-fforffed ydoedd honno. Dichon mai rhywbeth cyffelyb oedd y fersiynau Cymraeg hwythau mewn cyfnod cynharach. Gwyddys, er enghraifft, fod ‘Y Cyntaf Dydd o’r Gwyliau’ yn gân orchest; yn gân gynyddol y ceisid canu rhannau ohoni ar un anadl (ac felly yn gyflymach a chyflymach fel yr ymestynnai’r penillion yn raddol). Mae’n dra thebyg ei bod yn draddodiad cystadlu ar ei chanu yn ystod gwyliau’r Nadolig, onid ar Ŵyl Ystwyll (6 Ionawr) yn benodol, yn union fel yr arferid cystadlu ar ganeuon gorchest o wahanol fathau ar Ŵyl Fair (2 Chwefror).

D. Roy Saer (gol.), Caneuon Llafar Gwlad, i (Caerdydd, 1974), t. 63 

Gellir nodi cymhariaeth rhwng canu Holyn ac Ifin yn Lloegr a’r canu gwaseila. Sonia Brinley Rees amdano gyda’r pedwar math o ganu breuddwyd, a’r conflictus Lladin:

Dadl rhwng dau gymeriad gwrthgyferbyniol oedd y conflictus Lladin. Yng nghyfnod Siarlymaen y cyfansoddwyd yr enghreifftiau cynharaf ohono megis y ‘conflictus Veris et Hiemis’ a briodolir i Alcuin, ond diwedd y ddeuddegfed ganrif a dechrau’r drydedd ar ddeg yw ei gyfnod toreithiog.

Brinley Rees, Dulliau’r Canu Rhydd 1500–1650 (Caerdydd, 1952), t. 76

Poblogeiddiwyd y ffurf a cheid dadleuon, er enghraifft, rhwng y Corff a’r Enaid, a rhwng Holyn ac Ifin. Yn y traddodiad Saesneg cynrychiola Holyn, neu’r celyn, yr hil wrywaidd ac Ifin, yr eiddew, ferched y gymdeithas. Dadleuid pwy oedd y trechaf. Wrth ganu’r gân cedwid y garfan fenywaidd oddi allan i’r neuadd. Dichon eu bod yn gorfod ennill eu ffordd i mewn, a hynny yn dwyn cysylltiad â’r elfen o feddiannu lle yn y canu gwaseila.

Y mae amryw labeli ar y canu gwaseila yn y Gymraeg, yn eu mysg ‘canu tan bared’, ‘canu gwirod’, a ‘chanu yn drws’. Cenid sawl math o garol loddestol adeg y Nadolig, sef y garol gofyn mynediad, yr ateb iddi, yr ymrysonau, a’r garol ymadael. Dyma enghraifft o garol wirod o’r ddeunawfed ganrif (cyn 1767).

Carol Wirod yn Drws

(LlGC 9168A, 54–5)

Y teulu nod haeledd sydd yma’n dymhoredd,

Ni ganwn dôn beredd dan bared eich llys

Drwy gennad y gwrda sy’n tario’n tŷ yma

A’i wraig fwyn, ddiana’, ddaionus.

Hyd yma ni ddaethon oherwydd ni glowson

Fod merched glân, tirion yn tario yn eich llys

A chwithau’n rhoi croeso i bawb fel y delo

A’ch bir chwi sy’n cwympo rhai campus.

Os cawn ni yma groeso ni fyddwn hy eto

A phrysur ein dwylo yn talu i chwi’n wir:

Pan f’och chi’r cynhaea a phawb ar ei ora

Ni fedwn eich yda chwi’n chwedir.

Pan oedd ein hen deidiau yn ifanc fel ninnau

Nhw fydden trwy’r Gwyliau’n ymganlyn yn llon,

A ninnau sydd eto i gyd oll wedi ymrwymo;

Ni fedrwn ni fario eu harferion.

Wel dyma ni’n diwedd, danfonwch yn fwynedd

Eich morwyn deg, iredd i agoryd i ni

A’n ledio fel mwyn-ŵr i’ch neuadd neu’ch parlwr:

Ni wnawn ni ddim cynnwr’ ond canu.

Gwaseila ar adeg y Calan

Yn ôl traddodiad fe sefydlwyd y Calan fel gŵyl Gristnogol yn y flwyddyn 487. Manteisid arno er mwyn canu caneuon crefyddol, fel y manteisid ar y Nadolig. Lluniodd Jonathan Hughes ‘Carol … i’w ganu’r Calan’, sy’n sôn am yr angen i blygu i awdurdod Crist, gan iddo ddod i’r byd i dynnu i lawr y seiliau a osododd y gau broffwydi; sonnir hefyd fod y ‘pethau cyntaf’ yn rhoi lle i’r ‘ail urddas’, sef bod cyfraith Moses yn cael ei chyflawni gan y Meseia. Pwysleisir y daw’r gwir enwaediad drwy dderbyn Gair Duw. Y mae amryw o garolau crefyddol y Calan yn delio â’r enwaediad gan mai yn wyth niwrnod oed yr enwaedid ar fechgyn, hynny’n dod â’r dyddiad yng nghyswllt dathlu geni’r Meseia i 2 Ionawr ac felly y mae’r Calan a’r Enwaediad yn ddigwyddiadau cyfamserol.

Traddodiad cysylltiedig â’r ddefod wasael yw’r un y gwyddys amdano fel ‘Y Berllan’, traddodiad a gofnodir am Gydweli ac y dywedir ei fod yn hanfod o’r Cyfnod Canol.

A small rectangular board with a circle marked in the centre and ribs of wood running from the centre to each of the four angles. At each corner of the board an apple was fixed, and within the circle a tree with a miniature bird thereon. One of the group of young men who approached the house ‘honoured’ by their visit, carried the Perllan, and another bore a large cup full of beer. The rhigwm was best remembered by Mr. Francis Randell aged 82 years. It ran thus:-

CAN Y BERLLAN

Dyma lan gyfeillion

Yn dyfod i’ch danfon

A chwrw a digon i’ch gweled

Afalau pur hefyd

Y gore’n y gwledydd

I gynnal llawenydd y gwyle.

A chyda ni mae perllan

A dryw bach ynddi’n hedfan

Rheolwr pob adar yw hwnw,

A chanddo mae phiol

Aiff naw quart i’w chanol

A wnaiff eich holl bobl chi’n feddw.

Ni ddaethom ni ddim yma

Fel spongers fae’n hela

Ar hyder eich difa na’ch torri

Mae’n jiwgs ni’n go lawned

Pe bae’ch ond eu gweled

Chwenychech gael yfed oddeutu.

O ddiod a llyse

Sweet peraidd arogle

Sy’n blino’n garddyne wrth gerdded,

Agorwch heb rwgnach

On’de awn ymhellach

I weled a gawn rai i yfed.

Gwr y tŷ yn gyntaf,

A’r wraig dda yn nesaf,

Duw’ch cadwo’ch mewn iechyd i reoli,

Fe gawsom ni’n parchu

Do’n siŵr a’n croesawu

O ffarwel, dyma ni’n ymado.

Symbol o ffrwythlonedd yw’r Berllan, a chredid y byddai hel tai gyda’r Berllan yn hybu twf ar ei ganfed. Deuai’r defodwyr â chymaint o bwysau o ddiod gyda hwy fel bod eu harddyrnau yn brifo wrth ei gario. Dyma ddarlun o lawnder, y grawn wedi llawn aeddfedu y flwyddyn flaenorol nes bod y ffiolau yn gorlifo y flwyddyn honno. Y mae’r darlun yn un o helaethrwydd a gobaith i’r dyfodol, a’r gred gynnar oedd mai eu gwaith yn ymweld gyda’r Berllan a barai’r llawnder hwnnw.

Ond yr oedd i’r Calan arbenigrwydd ymhell cyn y Cyfnod Canol. Arferai’r Derwyddon, gyda’u cyllyll aur, gasglu brigau uchelwydd mewn coedwigoedd wedi’u cysegru i’r duwiau, a’u rhannu yn anrhegion ymysg y bobl ar ddydd Calan. Symbol o ffrwythlonedd oedd yr uchelwydd, a’i rinwedd yn cael ei wasgaru drwy’r gymdogaeth. Yr oedd y derwyddon yn haen arbennig o fewn y gymdeithas, a math o aberth oedd torri’r uchelwydd. Wrth ei dorri a’i rannu rhwng y bobl er mwyn eu hiacháu, dyma gyfle arall i atgyfodi ac atgyfnerthu nerthoedd natur yn sgil marwolaeth yr hen flwyddyn a genedigaeth un arall.

Er mwyn cynnal nerth yr ardal fe drefnid taith galeniga. Dynion a gynhaliai’r traddodiad yn ei ddyddiau cynnar ond wrth i bwrpas y ddefod wanhau fe ddirywiodd i fod yn chwarae plant. Yr arfer oedd cylchu’r tai gyda rhodd galennig, sef afal neu oren wedi ei osod ar dair coes o bren collen, a ffurfiai gadair deircoes a’r coesau wedi eu cerfio’n batrymau weithiau. Gwenid ochr yr afal â gwialen arall, fel dwrn i’r cyfan. Ar groen yr afal gosodid tywysennau o geirch neu haidd wedi eu sychu, a sbrigyn o gelyn, uchelwydd, bocs neu rosmari ar ben y ffrwyth. Ar y dail hynny rhoid cnau cyll wedi eu torri yn eu hanner, a cheirch a rhesins yma ac acw dros ochrau’r ffrwyth. Gorchuddid y cyfan i gyd â blawd gwyn. 

Dangosid hwn i bob teulu ac ymddengys mai rhodd i’r duwiau i gymodi â hwy ydoedd ei bwrpas yn wreiddiol, a modd i sicrhau am y flwyddyn ddilynol lawnder holl ffrwythau’r ddaear. Cynrychiolai’r afal, a’r haul fel tarddle sylfaenol bywyd, ffrwythlonedd gyda’r cnau, aeron, ceirch a rhesins yn cynrychioli helaethrwydd ffrwythau’r ddaear. Yn draddodiadol ystyrir rhosmari yn blanhigyn sy’n symboleiddio hir oes (fel yr uchelwydd, celyn a’r bocs, tri phlanhigyn bytholwyrdd) ac anfarwoldeb yr enaid. Fe’i teflid ef i feddau i ddangos ffydd yn yr atgyfodiad a bywyd tragwyddol yr enaid. Isod gwelir rhai rhigymau a phenillion a genid wrth gylchu’r cartrefi.

[1]

Blwyddyn Newydd Dda i chi

Ac i bawb sydd yn y tŷ;

Dyna yw ’nymuniad i,

Blwyddyn Newydd Dda i chi.

[2]

Mae’n ddechrau blwyddyn newydd

I alw wrth eich drws

Am geiniog goch o glennig

Neu fwy os mynnwch chwi:

Os caf fi hanner coron

Cewch flwyddyn newydd dda

Ac iechyd gyda hynny

I rodio yn yr haf.


Cytgan: I rodio yn yr haf (x2)



  Ac iechyd gyda hynny



  I rodio yn yr haf.

[3]

O dewch â chalennig, gyfeillion caredig,

Rhowch chwi galennig yn g’lonnog;

Does gyda ni gartre ddim cwrw gwylie,

Rhowch eich siâr o’ch barilau ddiwrnod.

Gobeithio cewch gynhaeaf temprus

Ar geirch ac ar farlys, haidd a siprys ddigon.

Diolch byth ichwi am eich rhoddion.

[4]

Gyfeillion rhowch glust o wrandawiad

Mae’n destun llawenydd drwy’r lle

Fod blwyddyn ychwaneg wedi’i geni

I ni rai annheilwng dan y nef.

Rhown ein llef i ddiolch iddo Ef,

Rhown ein llef i ddiolch iddo Ef,

Am weld blwyddyn eto cyn ein bedd.

Y rhai oeddynt hoff gan ein calon

Oedd fyw ddechrau’r flwyddyn a fu,

A’u henaid sydd wedi ffarwelio

A’u cyrff ym mhriddellau’r dyffryn du.

O na chawn ni rodio’r flwyddyn hon

Yn fwy tebyg i’r Gŵr fu’n rhodio’r don

Fel y cawn gyfarfod yn y nef.


Os na cheid rhoddion digonol gan berchenogion y tai yr ymwelid â hwy, yna bloeddid yn egnïol yn Nhre-lech (a mannau eraill):

[5]

Blwyddyn Newydd ddrwg

A llond y tŷ o fwg.

Pennill oedd yn rhybuddio ac yn bygwth curfa dda os na cheid rhoddion teilwng oedd y pennill a ganlyn:

[6] 

Calennig i fi, Calennig i hon,

Os na cha i galennig, mi’ch bwra i chi â ffon.

Cwm Gwaun yn sir Benfro sydd fwyaf nodedig am ddathlu’r Hen Galan, a hynny ar 13 Ionawr bob blwyddyn. Dyma bennill o’r ardal honno.

[7]

Deffrwch benteili

Dyma flwyddyn newi

Wedi dwad adre

O fiwn eich drwse;

Drwse ynghâ

Ynghlo dros y nos.

Drwy’r baw a thrwy’r llaca

Daethon ni yma,

Drwy’r eithin weithie

Dan bigo’n coese.

Dyma’n bwriad ninne

Mofyn bobo ddime;

Bwriad trwy gariad

Rhoddwch heb genad,

Paste nas torrwch,

Cwrw na sbariwch.

Plant ifenc ym ni

Gollyngwch ni i’r ty:

Gollyngwch ni’n gloi

Te time ni’n ffoi.

Y mae’r gwahaniaeth yn y ddau ddyddiad dathlu i’w briodoli i’r gwahanol galendrau oedd ar ddefnydd yn Ewrop am nifer helaeth o flynyddoedd. Er mwyn dod â’r calendr Prydeinig i gydymffurfio â’r un a ddefnyddid dros y rhan helaethaf o’r byd yn 1751 fe ddaeth deddf Senedd Siôr II i rym. Yr oedd y dyddiadau newydd un diwrnod ar ddeg o flaen dyddiadau’r hen ddull o gyfrif. Yng Nghymru cedwid at ddyddiad y Calan yn ôl yr hen ddull o rifo. Gwnaed felly yn aml gyda materion amaethyddol yn gyffredinol, er enghraifft gosod tir. Yr elfennau Eglwysig neu Seisnig yn y gymdeithas a ddilynai’r dull newydd.

Hela’r Dryw

Yn draddodiadol ystyrir yr arfer o Hela’r Dryw fel un cyfyngedig i sir Benfro wrth ei drafod yn y cyswllt Cymreig gan mai yno y mae’r cof am y traddodiad gryfaf erbyn hyn. Cofnodir yr arfer yng ngogledd Penfro, yr ochr uchaf i Bont Cilau, a dyma dystiolaeth Edward Lhuyd yn ei Parochialia:

Arverant yn swydh Benfro &c. dhwyn driw mewn elor nos ystwylh; odhiwrth gwr Ivanck at i Gariad, sef day nae dri ai dygant mewn elor a ribane; ag a ganant garolion. Ant hevyd i day ereilh lhe ni bo kariadon a bydh kwrw &c. 

Edward Lhwyd (1660–1709), Parochialia.
Ond y mae olion y ddefod yn parhau yng ngogledd Cymru yn ogystal. Cofnodwyd enghreifftiau o ganeuon Hela’r Dryw yn Llanrhaeadr-ym-Mochnant, Dinbych, Amlwch, Llŷn, a Llwyngwril gan Llew Tegid, a chyda fersiwn Llanrhaeadr fe nodir mai gwas fferm yn ardal Cwm-du a ganai’r gân, un na fedrai ddarllen nac ysgrifennu. Fe ganai ef ym mhedwardegau’r bedwaredd ganrif ar bymtheg a hynny yn arddull rhyw fath o siant hynod o ddiddorol i wrando arni. Yn aml tyrrai ei ffrindiau i’r llofft stabl i wrando arno’n canu ac i’w weld yn actio’r rhannau. Casglwyd y gân yn Llanrhaeadr tua’r flwyddyn 1876.

Mewn rhai ardaloedd, er enghraifft Dinbych-y-pysgod, cenid cân y dryw yn Saesneg ac y mae’r arfer yn wybyddus ymhell tu hwnt i ffiniau Cymru – yn Iwerddon, swydd Durham, Texas, Ynys Manaw, a gwledydd eraill. 

Tuag adeg yr Ystwyll yw adeg perfformio’r ddefod hon fel rheol. Wedi hela dryw fe’i rhoid mewn tŷ neu elor wedi’i harddu â rubanau amryliw, a’i gario o amgylch y tai. Rhoddid pren ym mhob congl i’r tŷ er mwyn i bedwar person fedru ei gario. Oherwydd ei frenhiniaeth dros yr adar eraill yr eid i hela’r dryw yn anad un o’r adar eraill, a hynny ar yr egwyddor fod aberthu brenin yn dwyn ffrwythlonedd. Wrth ei gario drwy’r gymdogaeth chwelid y rhinwedd a ddeilliai o’i farwolaeth dros weddill y boblogaeth a’u holl eiddo byw. Dyma draddodiad eang ei blwyf. Yr enw Lladin ar y dryw yw Regulus, mewn Ffrangeg Roi des oiseaux, mewn Eidaleg Re di siepe (brenin y berth) ac mewn Almaeneg Schneekönig (brenin yr eira). 

Yr oedd dwy elfen i’r ddefod wreiddiol, sef yr helfa a’r orymdaith o gwmpas y tai. Dyma enghraifft o gân yr helfa yn Amlwch ar Ynys Môn c. 1909.

1. ‘Ddoi di i’r coed?’ meddai Risiart wrth Robin,

‘Ddoi di i’r coed?’ meddai Dibin wrth Dobin,

‘Ddoi di i’r coed?’ meddai Abram ei hun,

‘Ddoi di i’r coed?’ medda’ nhw bod ag un.

2. ‘Beth wnawn ni yno?’ meddai Dibyn wrth Dobyn …

3. ‘Hela’r Dryw Bach,’ meddai Risiart wrth Robin …

4. ‘Sut cawn ni o adref?’ meddai Risiart wrth Robin …

5. ‘Ceffyl a throl,’ meddai Risiart wrth Robin …

6. ‘Sut gwnawn ei fwyta?’ meddai Risiart wrth Robin … 

7. ‘Cyllell a fforc,’ meddai Risiart wrth Robin …

Geiriad tebyg sydd i fersiwn Llŷn o gân yr helfa.

1. ‘Ddoi di i chwilio am y dryw bach?’ meddai Dibyn wrth Dobyn,

‘Ddoi di i chwilio am y dryw bach?’ meddai Risiart wrth Robin,

‘Ddoi di i chwilio am y dryw bach?’ meddai Siôn pen stryd,

‘Ddoi di i chwilio am y dryw bach?’ meddai’r cwbwl i gyd.

2. ‘I ba le yr awn ni?’ …

3. ‘I winllan coed y Plas,’ …

Cynhelir yr un patrwm mydryddol nes dod at y pennill olaf lle y mae’r mesur yn newid i ddisgrifio diben y ddefod o Hela’r Dryw:

Hegal i Dibyn, a hegal i Dobyn,

Aden i Risiart ac aden i Robyn,

Hanner y pen i Siôn pen y stryd,

A’r hanner arall i’r cwbwl i gyd.

Adlewyrchir yma natur aberthol y ddefod, a chwaliad rhinwedd honno i aelodau’r gymdeithas. 

Yn ystod y cynllwynio nid oes sôn o gwbl am orymdeithio gyda’r dryw ond y mae’r ail fath o ganu Hela’r Dryw yn tystio’n bendant mai dyna’r chwarae. Dyma enghraifft o gân orymdaith. 

1. Dryw bach ydyw’r gŵr

Amdano mae stŵr,

Mae cwest arno fe

Nos heno ’mhob lle.

2. Fe ddaliwyd y gwalch

Oedd neithiwr yn falch

Mewn ’stafell wen deg,

A’i dri brawd ar ddeg.

3. Rubanau bob lliw

Sy o gwmpas y dryw;

Rubanau bob tro

Sy arno’n lle to.

4. Mae’r drywod yn scant,

Hedasant i bant,

Ond deuant yn ôl

Drwy lwybrau’r hen ddôl.

5. O Meistres fach fwyn,

Gwrandewch ar ein cwyn,

Plant ifenc ym ni,

Gollyngwch ni i’r tŷ.

Canlyn y Fari Lwyd

Defod wasael bwysig iawn yng Nghymru oedd defod y Fari Lwyd. Dyma enghraifft o ddefod fasgiau. Y tri masg cynharaf oedd y carw, y ceffyl a’r llo. Ymhellach o gartref credid bod personoli ych hefyd yn esgor ar ffrwythlonedd. Dethlir marwolaeth ac atgyfodiad yr ych drwy wlad Brasil – mewn rhannau amaethyddol, ond hefyd mewn ardaloedd diwydiannol ac ardaloedd cloddio a physgota. Ond y mae defod y pen ceffyl yn ddefod ryngwladol, bellgyrhaeddol, a cheir enghreifftiau ohoni yng Ngwlad Pwyl, Rwsia, Sgandinafia, Bwlgaria, Awstria, Y Swistir, Portiwgal, Sbaen, Ffrainc, a gwlad Belg.

O’r holl ddefodau gwasael Cymreig y mae’n debyg mai’r un sy’n creu’r olygfa fwyaf ysblennydd yw defod y Fari Lwyd. Y cyfnod 1850–1920 oedd cyfnod bywiocaf y Fari ac yr oedd cysylltiad agos rhwng y Fari ac ardal y pyllau glo yn ne Cymru. Yn ei hastudiaeth o’r Ddawns Gleddyf gwêl Violet Alford debygrwydd a chyswllt rhwng y Ddawns Gleddyf Ewropeaidd carn-a-phwynt (hilt-and-point) a’r ardaloedd sy’n gyfoeth o fwynau ac sy’n gyforiog o gloddfeydd hanesyddol a chynhanesyddol.

Creadures swnllyd ac aflonydd iawn oedd y Fari:

Daeth Mary Lwyd lawen

I lawr o Bendarren

Gan brancio a neidio a thawlu ei thin

A Sol Nant y ffin yn ei harwain.

Byddai un o lanciau’r pentref yn llechu o dan gynfas i weithio genau’r Fari, sef genau penglog ceffyl. Cydiai’r llanc mewn polyn o tua phum troedfedd, rhoi’r polyn yn y penglog, ac felly gludo’r Fari ar ei thaith. Addurnid pen y Fari â chnotiau o rubanau amryliw, byddai ganddi lygaid o wydr du, a cheid tameidiau o frethyn neu o ledr lliwgar yn glustiau iddi. Gwisgid ei phen â rhawn i wneud mwng.

Ma’r Feri Lwyd yma

’N llawn sers a rybana,

Ma’ i’n werth i roi gola
(x3)

’R nos heno.

Yr oedd gornest yn gysylltiedig â mynediad i’r cartref: yr unig ffordd o gael mynediad oedd drwy ennill y gystadleuaeth bwnco. Rhigymwyr greddfol a ganai o boptu’r drws, ac fe drefnid i’r perchentywr golli’r frwydr farddol yn rasol. 

Cân y Fari Lwyd

Y merched:
A gloisoch chi drysa?



Ma bois y Cwrseila



Yn siwr o ddod yma

(x3)




I gianu.

Y Cwmni:
Wel dyma ni’n dwad



Gyfeillion diniwad



I ofyn am gienad

(x3)




I gianu.

Y merched:
Ma nhw ar y beili,

Clywch arnyn nhw’n gweiddi,

Dewch ferchid, mwn diain i,
(x3)




I gwato.

Y Cwmni:
Ma’r Fari Lwyd yma’n



Llawn sêr a rhubana,



Mae’n werth i roi gola
 
(x3)




I’w gwelad.

Y merched:
Hen Fari Lwyd druan,

Do’s neb am weld rhupan

Na sêr ar dy dalcan

(x3)


Nos heno.

Y Cwmni:
Fe dorswn ein crwmpa,



Wrth groesi’r sticila



Wrth ddwad tag yma

(x3)




Nos heno.

Y merched:
Sawl crwmpad a giesoch?



Sawl sticil a groesoch?



Wrth ddod y ffordd ddethoch (x3)




Nos heno.

Y Cwmni:
Wel, tapwch y faril,

Giyllyngwch hi’n rhicil,

A llanwch y ddishgil

(x3)



O gwrw.

Y merched:
Ma yma farilid



O gwrw bach sblendid,

Ond chewch chi’r un llymid
(x3)


O gwrw.

Y Cwmni:
O! tynnwch y bollta,

Agorwch y drysa,

I fois y Cwrseila 

(x3)


Rhowch greso.

Y merched:
Y bollta a dynnwn,



Y drysa agorwn,



A’r Fari gresaw-wn

(x3)




I’n gwyla.

Y Cwmni – cyn ymadael:



Wel diolch i chitha



Am greso i ninna,



Ag nes Dolig nesa,

(x3)




Ffarwelwch.

Wedi cael mynediad gwnâi’r Fari helynt rhyfeddol, yn chwythu a gweryru, ffroeni’r merched a chymryd arno eu brathu, prancio yma a thraw ar ôl y merched, a’r Tywysydd (neu’r Ostler) yn ceisio ei thawelu.

Yn ogystal â’r Tywysydd deuai’r Sergeant, y Corporal a’r Merryman, a gallai Pwnsh a Siwan alw heibio gyda’r Fari yn ogystal. Yr oedd i bob un ei wisg briodol a’i ddyletswyddau ei hunan. Yn ddiwahân dynion oedd yn cymryd rhannau’r Fari Lwyd a’r osgordd, hyd yn oed ran Siwan, gan gyflwyno i’r ardal a’r chwarae yr elfen o hanner dynes hanner dyn a gynrychiolai’r syniad o ffrwythlonedd.

Defod hwyliog oedd defod y Fari, ond weithiau tua diwedd y noson pan fyddai nifer yn feddw ac un Fari yn sangu ar dir Mari arall, gallai pethau droi ac esgor ar ymryson ac ymladd. Yr oedd deddfwriaeth answyddogol yn datgan na châi Mari Lwyd un plwyf fusnesu o fewn ffiniau plwyf Mari Lwyd arall neu fe fyddai’r Fari bechadurus yn cael ei chosbi’n ddidrugaredd.

Byddai y ddau eilun fel dau farch porthianus yn gweryru ar eu gilydd; a phan ddeuent i gyffyrddiad, dechreuent gnoi a llarpio y naill y llall. Wedi brwydr galed, bwrid y penglogau i’r llawr, deuai y ddau arwr allan odditan y gorchudd i fyned yn mlaen a’r ymrysonfa gyda dyrnau a thraed; yna dyna y ddwy fintai yn curo eu gilydd; byddai y frwydr yn boeth echryslon erbyn hyn; a chyn terfynu yr oedd llawer dan eu cleisiau a’u clwyfau, os nad wedi dryllio eu hesgyrn.

William Williams, Traethodau Hanesyddol ar Ddyffryn Nedd (Aberdâr, 1856), t. 30

Y mae dechreuadau hanes y Fari Lwyd wedi ei golli i hanes y genedl. Cyn belled yn ôl â’r bedwaredd ganrif, dywedodd Awstin Sant: ‘Si adhuc agnoscatis aliquos illam sordissimam turpitudinem de hinnicula vel cervula exercere, ita durissime castigate’, hynny yw, os byth y clywch chi am rywun yn dilyn yr arfer tra aflan hwnnw o wisgo fel ceffyl neu hydd, cosbwch ef yn llym iawn.

Llyfryddiaeth

Violet Alford, ‘Some Hobby Horses of Great Britain’, Journal of the English Folk Dance and Song Society, iii (1936–9), 221–40

Id., Sword Dance and Drama (London, 1962)

Id., ‘The Hobby Horse and Other Animal Masks’, Folklore, 79 (1968), 122–34

Bill Cassie & Norman Peacock, The sword dances of North-East England (London, 1976)
Stephen D. Corrsin, Sword dancing in Europe (Enfield Lock, 1997)

Miranda Aldhouse Green, ‘The Symbolic Horse in Pagan Celtic Europe: An Archaeological Perspective’ yn Sioned Davies & Nerys Ann Jones (goln.), The Horse in Celtic Culture: Medieval Welsh Perspectives, (Caerdydd, 1997) tt. 3–22

Rhiannon Ifans, Sêrs a Rybana (Llandysul, 1983)

[David Jones], ‘The Mari Lwyd: a Twelfth Night Custom’, Archaeologia Cambrensis (1888), 389–94

Herbert W. Kille, West country hobby horses and cognate customs (Penzance, 1999)

Venetia Newell, ‘Throwing the hood at Haxey: a Lincolnshire Twelfth-Night custom’, Folk Life, 18 (1980), 7–23

Trefor M. Owen, Welsh Folk Customs (Cardiff, 1974)

Donald R. Rawe, Padstow’s Obby Oss and May Day Festivities (Padstow, 1971)

Brynley F. Roberts, ‘Penyd Rhiannon’, Bwletin Bwrdd y Gwybodau Celtaidd, 23 (1968–70), 325–7

Marie Trevelyan, Folk-Lore and Folk-Stories of Wales (London, 1909)

Juliette Wood, ‘The horse in Welsh folklore: a boundary image in custom and narrative’ yn Sioned Davies & Nerys Ann Jones (goln.), The Horse in Celtic Culture: Medieval Welsh Perspectives, (Caerdydd, 1997) tt. 162–81

Gŵyl Fair y Canhwyllau

Drwy gydol yr Oesoedd Canol dyrchefid y Forwyn Fair i dir uchel iawn gan yr Eglwys Gatholig a chysegrwyd iddi lawer o wyliau, yn eu mysg Gŵyl Fair y Canhwyllau ar 2 Chwefror. Bu Mair yn destun nifer o awdlau a chywyddau, megis ‘Awdl Foliant i Fair Forwyn’ o waith Dafydd Nanmor a ‘Cywydd Moliant i Fair’ o waith Tudur Aled. Yr oedd moli Mair yn arfer cyffredin ymysg y beirdd proffesiynol a chanodd amryw ar ‘Ŵyl Fair Forwyn ddechre gwanwyn’ fel y gelwid Gŵyl Fair y Canhwyllau.

Canwyd yn ogystal nifer o garolau gwasael ar yr ŵyl hon, y canu gwirod fel y’i gelwir yn gyffredin, ac yn llai aml ‘canu yn drws’ a ‘charol (yr) ysclater’. Term arall a briodolir i’r canu yn drws yw ‘pricsiwn’, fel y’i gwelir yn nheitl cân John Jones, Llanddeiniolen, ‘Pricsiwn Gŵyl Fair ar dri mesur’, ac yn y llinell:

Doed yn nes er lles ’wyllysiwn

I ateb procsi hyn o bricsiwn.

Yn ôl Trefor M. Owen, ‘O’r Saesneg “pricksong” y daw’r gair yn wreiddiol, a chyfeirir ynddo at y modd i ddangos nodau cerddoriaeth trwy dorri tyllau mân trwy’r papur.’

I Fôn y perthyn y dystiolaeth lawnaf sydd ar gael am ganu Gŵyl Fair, a hynny ar ffurf casgliad o gerddi yn llaw Richard Morris (1703–79), un o Forrisiaid Môn. Dilynid yr arfer yn sir Gaernarfon hefyd, a’r prif ffynonellau ynglŷn â’r ddefod yno yw ‘Llyfr Amruwawg-cerdd Godidogol Waith Prydyddion Cymry o gasgliad Wm. Jones Dydd pured Mair flwyddyn 1767’, llawysgrif beirdd lleol o gylch tref Caernarfon (sef llawysgrif LlGC 9168A), a hefyd gasgliad William Williams, Llandygái (sef llawysgrif LlGC 821C). Y mae’n bosibl fod y ddefod yn boblogaidd yn Ninbych a Fflint, ac yn sir Feirionnydd yn ôl y cyfeiriadau at Gorwen a’r Bala. Cysylltir enwau Wiliam Phylip a Gruffydd Phylip o Ardudwy â charolau gwirod mewn rhai llawysgrifau, ac argraffwyd carol gan Huw Llwyd o Gynfal a charol arall o waith Rowland Vaughan o Gaer-gai yn Dulliau’r Canu Rhydd, sy’n cryfhau’r ddadl o blaid yr arfer o ganu ym Meirionnydd.

Canu rhydd, syml oedd y canu adeg Gŵyl Fair, ac at ei gilydd rhigymwyr a cherddorion o fewn y gymdeithas amaethyddol oedd yn arwain y gweithgareddau, ond yn y gerdd ateb i gân wirod wrth yr enw ‘aer kastell bylchwyn ai kant i dderbun gwirod gun Edward ap Hugh Gwynn aer Bodewrud oedd yn trigo yn llan beder’ gwelir tystiolaeth fod haen gymdeithasol arall yn dilyn yr un arfer.

Nid defod grefyddol oedd cadw Gŵyl Fair ond os deuai llenyddiaeth grefyddol yn ei sgil, manteisid arni. Puredigaeth Mair o fewn deugain niwrnod i’r geni a ddethlir ar yr Ŵyl. Ceir y gwasanaeth perthnasol yn Llyfr Gweddi yr Eglwys, ac yn y cyfnod rhwng y geni a’r Buredigaeth ystyrid bod y wraig yn aflan ac ‘nad oes dim yn lân a ddaw o’i dwylaw cyn bod yn yr Eglwys’. Parhâi’r cyfnod am tua phythefnos yn y ddeunawfed ganrif, a deuai i ben yn unig wedi i’r fam fod yn yr Eglwys yn diolch am ei bywyd a bywyd ei hepil, ac yn cael ei glanhau. Dyma ddefod oedd yn rhan o gyfraith Moses, ac sydd wedi ei hesbonio yn Lefiticus xii.2–7.

Bydd gwraig sy’n beichiogi ac yn geni mab yn aflan am saith diwrnod, yn union fel y mae’n aflan yn nyddiau ei misglwyf. Ar yr wythfed dydd enwaeder ar y bachgen. Yna bydd y wraig yn disgwyl tri ar ddeg ar hugain o ddyddiau am buro ei gwaed; nid yw i gyffwrdd â dim sanctaidd nac i fynd i’r cysegr nes y bydd dyddiau’r puro trosodd. Os bydd yn geni merch, yna bydd yn aflan am bythefnos, fel y mae yn ei misglwyf; bydd yn disgwyl chwech a thrigain o ddyddiau am buro ei gwaed. Pan fydd dyddiau’r puro am fab neu ferch trosodd, y mae i ddod at yr offeiriad wrth ddrws pabell y cyfarfod gyda hesbwrn yn boethoffrwm a chyw colomen neu durtur yn aberth dros bechod. Bydd yntau’n eu cyflwyno o flaen yr Arglwydd i wneud cymod drosti, ac yna bydd yn lân oddi wrth ei gwaedlif. Dyma’r ddeddf ynglŷn â gwraig yn geni mab neu ferch. Os na all fforddio oen, gall ddod â dwy durtur neu ddau gyw colomen, y naill yn boethoffrwm a’r llall yn aberth dros bechod; bydd yr offeiriad yn gwneud cymod drosti, a bydd yn lân.

Wrth ddathlu’r ddefod y math cyntaf o gân a arferir yw’r Gân yn Drws sy’n cynnwys cyflwyniad ac yna’r pwnco. Cwyna’r defodwyr fod yr oerfel yn eu deifio a’u bod yn awyddus i weld y tân a chael cwmni merch ifanc. Dadleua’r gwaseilwyr dros gael mynediad a chael pryd o fwyd, ond ar y ddiod y rhoir y pwyslais pennaf. Gan y byddai cael parti o tuag ugain o waseilwyr y tu allan i’r drws yn bosibl nid yw’n syndod fod peth petruster cyn agor iddynt, ond nid oes tystiolaeth i neb gael ei wrthod yn y diwedd er y gellid pwnco’n hir.

Yr oedd posau a dychmygion yn rhan o’r ymryson. Y tebyg yw fod stoc helaeth o gwestiynau parod ar ffurf penillion ar gael, a bod hefyd ateb parod ar gyfer pob cwestiwn. Er enghraifft y mae i’r gân ‘Un o’m brodyr’ ateb ar ffurf ‘Un o’m chwiorydd’, ond fel cân gynyddol y dylid ei hystyried, hynny yw, cân sy’n profi’r cof, ac o ran medrusrwydd wrth ailadrodd rhestr o tua naw neu ddeuddeg o wrthrychau anghyfarwydd, megis ‘petrisen ar y pren pêr’ yn eu trefn briodol. Y gamp oedd cwblhau pennill cyfan, yn enwedig pennill olaf pa mor hir bynnag y byddai, ar un anadl. Byddai gofyn geirio’n gyflymach gyda phob pennill er mwyn cynnwys y pennill cyfan ar un anadl. Mewn rhai ardaloedd byddai’n rhaid ‘hanner dawnsio’ ar yr un pryd.

Y mae’r dychmygion ychydig yn wahanol i hyn ac yn gofyn ateb. Dyma esiampl o’r dychmygion hyn yn llaw Richard Morris:

Danfoned imi afal heb ynddo yr un dincodyn,

Danfoned imi gapwl heb na phlu nac esgyrn,

Danfoned imi fodrwy heb na thro na chwmpas,

Danfoned imi fabi heb na dig nac anras.

Profi’r dychymyg oedd diben y pennill, a phrofi cyfrwystra wrth feddwl am ateb:

Pan oedd yr afal yn ei flode nid oedd ynddo’r un dincodyn;

Pan oedd yr iâr yn eiste nid oedd na phlu nac esgyrn;

Pan oedd y fodrwy yn toddi nid oedd na thro na chwmpas;

Pan oeddem ninne yn caru nid oedd na dig nac anras.

Wedi’r pwnco, os byddai’r gwaseilwyr yn fuddugol, cenid ail fath o gân, sef y gân wrth fynd i’r tŷ. Wrth groesi’r rhiniog gofynnid ar gân am gadair i’w rhoi ar ganol y llawr, a rhoddid merch fach i eistedd ynddi. Yna cenid ‘carol gadair’ a byddid yn ‘troi’r mesur yn frisgiach’. Mewn rhai ardaloedd yn sir Gaernarfon gofynnid am fachgen tua chwe wythnos oed i’w roi ar lin y forwyn. Cynrychiolent y Forwyn Fair a’r baban Iesu. Arwyddocâd traddodiadol sydd i’r gadair. Sonnir mewn carol a berthyn i’r flwyddyn 1762 am Fair yn eistedd yn y Deml ‘yni chadar Aur’ pan roddid y bowlen wasael iddi. Dyma enghraifft o garol gadair o waith Robert Richard ‘Robin yr Aber’.

1. Wel, nos dawch yn ystig y teulu nodedig,

Trwy’ch cennad gwnawn gynnig cerdd fiwsig i Fair

Er cofio am ei mawrlles cydbynciwn o bwrpas

Lân gyffas i’r ddynas ddianair.

2. Er cofio am ei noson, mewn cadar rhown wenfron,

Peth ffeind cael yn dirion tra ffyddlon a phur,

Cydgerddwn yn weddus, cydleisiwn yn flasus,

Côr trefnus, fawl brydus fel brodyr.

3. Pan oedd Mair wen hyfryd yn ifanc mewn hawddfyd

Dôi angel Duw’r bywyd i agoryd y gwir;

Fe chwyddai ei chorff hyfryd trwy asbri’r Glân Ysbryd

Ac felly danfonwyd i’r feinir.

4. A Mair, pan eisteddodd mewn cadar, hi ganodd

Gerdd felys o’i gwirfodd pan welodd Ei waith

Yn ennyn tân golau ar ben y canhwyllau,

Rhoi gwirod yn olau i Fair eilwaith.

5. Y wreigdda fwyn hynod gwrandewch ar ein traethod,

Prysurwch â gwirod wiw hynod i hon;

Gwnaed meinir fwyneidd-dro ei dal rhwng ei dwylo

Tra byddom ni’n deinio gwers union.

6. Os mynnwch, lliw’r manod, archwaethwch y wirod,

Rhowch hon i’r gŵr hynod awch lewglod o’i law;

Gwnewch chwitha, gŵr gwaredd, roi hon mewn parch puredd

I’r wraig dda, fwyn, haeledd a hylaw.

7. Oed Iesu dewisol a draethaf i ethol

Pan luniwyd y garol mwyn moddol, Amen:

Un mil a saith ganmlwydd, naw chwe deg yn digwydd,

Ac unflwydd, mawr burffydd, heb orffen.

Robert Richard ‘Robin yr Aber’ 

[1. Well, good night in earnest notable family,/With your leave we’ll try to make music for Mary/In memory of her goodness we’ll sing deliberately together/A good confession to the innocent maid.

2. In memory of her night, in a chair we’ll place the white-breasted one,/A fine thing to find meek, pure and most faithful,/ We’ll walk together gently, we’ll sing together tastefully,/An ordered choir, Poetic praise like brothers.

3. When sweet holy Mary was young and carefree/An angel of God’s Life came to open up the truth;/Her lovely body swelled with the joy of the Holy Spirit/And so it was sent to the young woman.

4. And Mary, when she sat in a chair, sang/A sweet song voluntarily when she saw  His work/Lighting a bright fire atop the candles,/Giving bright drink to Mary again.

5. Good, unique and meek woman listen to our speech,/Hurry with a good splendid drink for her;/Let the meek girl hold it between her hands/While we pour a good lessson.

6. If you please, colour of snow, make the drink more palatable,/Give it to the splendid gentleman of praiseworthy desire;/Urbane sir, you too must give it from pure respect / To the good, meek, generous and obliging woman.

7. Chosen Jesus’ age I’ll declaim for selection/When the sweet fitting carol was made, Amen:/One thousand and seven hundred years, and sixty-nine did it happen,/And a year, great pure faith, without end.

Gofynnid am ddiod i’r ferch yn gyntaf (ond yn ôl cerdd William Jones yn 1762 y baban sydd i yfed yn gyntaf ac wedyn y ferch), ac yna yr oedd y gwaseilwyr i’w hateb. Yr oedd y cwpan gwasael o waith crefftus iawn, yn fawr o ran eu hamgylchedd a’i ddyfnder. Ym Mro Morgannwg defnyddid ffiolau gwaseila dolennog o lestri pridd, ac yr oedd llestri Gŵyl Fair y gogledd yn debyg i’r rhain, yn hardd iawn, a chyda chanhwyllau ynghyn o amgylch ymylon y cwpan. Rhyw ddau neu dri chwart o gwrw melys a ddaliai ffiol wasael ran amlaf a rhoddid tafelli o fara cras i nofio ar ei wyneb. Fe gariai arweinydd y fintai waseila y cwpan golau o amgylch y gadair a byddai pawb arall yn ei ddilyn dan ganu. Ar ôl canu carol y gadair cyrchid at y wledd, a phan ddarfyddai honno cenid y pedwerydd math o gân, sef y garol ddiolch – i ddiolch am y bwyd a’r ddiod, y croeso a’r cwmni, ac i ddymuno ffrwythlonedd i’r teulu.

Yfed er mwyn ffrwythlonedd oedd yr amcan, a hynny ar ‘ddechre gwanwyn’ pan fyddai angen anogaeth ar nerthoedd natur. Awgryma hyn mai hen ddefod i groesawu’r gwanwyn ydoedd ac iddi gael ei chadwyno wrth un o wyliau’r Eglwys i’w pharchuso, heb orfod ei dileu yn gyfan gwbl: yn lle yfed i’r gwanwyn trosglwyddid yr anrhydedd i Fair a’i Phlentyn ac yn y modd hwn fe gymrodeddid.

Y mae defod y Coullin ar Ynys Rathlin (oddi ar arfordir gogledd Antrim yng Ngogledd Iwerddon) yn dwyn perthynas â Gŵyl Fair y Cymry. Ar ganiad y corn y mae dwy fintai o wŷr ieuainc yn gwasgaru dros yr ynys i gasglu elusen i’w rhoi i’r trigolion mwyaf anghenus. Ym mhob cartref rhoddir gwraig y tŷ i eistedd mewn cadair ar ganol y llawr ac yna y mae pawb yn cerdded o’i hamgylch. Gwisga’r arweinydd gnu dafad, ac y mae’r gŵr sy’n cerdded y tu ôl iddo yn ei daro â ffon fechan tra bo pawb yn canu ac ymdeithio i’r mydr. Y traddodiad yw fod yr arweinydd yn torri darn o’r cnu yn gyfnewid am geiniogau a blawd haidd y wraig. Y mae’n rhaid iddi hithau ruddo’r croen er mwyn i’r arogl anfon ymaith ysbrydion drwg. Defod ffrwythlonedd oedd defod y Coullin, yn cyfnewid anghenraid puredigaeth y tŷ am fwyd a diod, a ffrwythlonedd oedd y nod hefyd yn y ddefod Gymreig ar Ŵyl Fair.

Llyfryddiaeth

D. G. Blauner, ‘The Early Literary Riddle’, Folk-Lore, 78 (Spring 1967), 49–58

Rhiannon Ifans, Sêrs a Rybana (Llandysul, 1983)
Trefor M. Owen, Welsh Folk Customs (Cardiff, 1974), tt. 70–94

Id., ‘Canu Gŵyl Fair yn Arfon’, Trafodion Cymdeithas Hanes Sir Gaernarfon, 25 (1964), 22–41

T. H. Parry-Williams, Llawysgrif Richard Morris o Gerddi (Caerdydd, 1931)

Brinley Rees, Dulliau’r Canu Rhydd, 1500–1650 (Caerdydd, 1952)

Charles T. Scott, ‘On defining the riddle: the problem of a structural unit’ yn Dan Ben-Amos (gol.), Folklore Genres (Austin, c. 1976), tt. 77–90

Archer Taylor, ‘The riddle as a primary form’ yn Horace Palmer Beck (gol.), Folklore in action: essays for discussion in honor of MacEdward Leach (Philadelphia, 1962), tt. 200–7

Calan Mai

Y dydd cyntaf o Dachwedd oedd dydd cyntaf y flwyddyn yn ôl y dull Celtaidd o gyfrif, a Chalan Mai oedd dydd cyntaf tymor yr haf. Dyma ddechrau ail hanner y flwyddyn ac fe ystyrid Calan Mai yn amser priodol i adnewyddu’r cytundeb a’r gyfathrach â natur. 

Y mae enghreifftiau o garolau Calan Mai yn lluosog. Prif ffynhonnell yr enghreifftiau cynharaf yw’r llawysgrifau. Yn y ddeunawfed ganrif ymddengys llawer o gerddi Mai yn yr Almanaciau a cheir amryw mewn pamffledi baledi yn gymysg â’r baledi. Cyhoeddid carolau Mai hefyd mewn casgliadau o farddoniaeth yn enwedig erbyn y bedwaredd ganrif ar bymtheg, megis ‘Haf-gân ar y dôn a elwir Spain Wenddydd’ gan Thomas Edwards ‘Twm o’r Nant’ yn Gardd o Gerddi (t. 83), casgliad a gyhoeddwyd yn 1826, a chyhoeddwyd amryw yn Llyfr Carolau a Dyrïau Duwiol Thomas Jones yn 1696. Y bardd Cymraeg a gysylltir amlaf â’r carolau Mai yw Huw Morys (1622–1709) o Lansilin, sir Ddinbych.

Yn dwyn cyswllt agos â’r carolau yr oedd y dawnsio Mai. Ni chrybwyllir dawnsio yn y carolau Mai Cymraeg yn gyffredinol er mai mesurau ysgafn cydnaws â dawns sydd iddynt. Er hynny edrydd tystiolaeth allanol nid yn unig am ddawnsio cylch ond am ddawnsio Morys hefyd ar Galan Mai. Dawnsio defodol ydoedd gan dîm dethol o ddynion, a’u pwrpas oedd croesawu Mai. Byddid yn gweiddi a chlecian dwylo a phastynau i gadw draw bob drygioni a fyddai’n niweidio neu’n rhwystro ffyniant y cnwd. Pâr o gymeriadau ychwanegol pwysig oedd Bili Ffŵl a Chadi Ha yng ngogledd Cymru. Dyn yn gwisgo côt a gwasgod am ei hanner uchaf, a pheisiau merch am ei hanner isaf oedd Cadi Ha, a gwisgai fasg neu bardduo’i wyneb a oedd yn arwyddocaol yn nhermau ffrwythlonedd. Ystyrid dawnsio Morys yn grefft bwysig yn ardal Cynwyl Gaeo ddechrau’r ddeunawfed ganrif o gofio bod telynor yn cyfarfod y bobl ieuainc bob nos Sadwrn i ymarfer y ddawns Forys gyda Maid Marian a Robin Hood yn bresennol a’r draul yn cael ei thalu o dreth y plwyf. Gyda’r dathlu cynhelid ar brydiau ffugymladdfeydd yn portreadu’r ymryson rhwng Haf a Gaeaf, gyda’r Haf yn ennill y fuddugoliaeth.

Prif atyniad Calan Mai oedd gosod y pawl haf. Digwydd y cyfeiriad cyntaf at yr arfer hwn yng nghywydd enwog Gruffudd ab Adda (bl. 1340–1370) ‘Y Fedwen yn Bawl Haf’ lle y disgrifir bedwen yn cael ei chodi o’r ddaear a’i gosod yng nghanol tref Llanidloes yn bawl haf:

Ni chwsg aderyn, ni chân,

Meinlef ar dy frig mwynlan,

Gan amled fydd, chwaer gwŷdd gwyll,

Trwst y bobl tros dy bebyll.

Gwyllt glwyf, ac ni thyf gwellt glas

Danat gan sathr y dinas.

Thomas Parry (gol.), The Oxford Book of Welsh Verse (Rhydychen, 1962), tt. 90–2

Y drefn arferol oedd addurno’r pawl â blodau a rubanau, a’i adael dros yr haf. Nid oes tystiolaeth fod plethu rubanau’r pawl yn hen arfer, ond yn hytach yn un a fabwysiadwyd o Loegr yn ystod y bedwaredd ganrif ar bymtheg. Ar y dydd cyntaf o Fai byddai’r ieuenctid yn cydio dwylo ac yn dawnsio o gylch y fedwen. Llwybrai mintai o rhwng hanner cant a chant o ieuenctid eu ffordd o’r naill bawl i’r llall ar hyd a lled tref Dinbych-y-pysgod. Pan gyfarfyddent finteioedd eraill ar yr un trywydd cyd-ddawnsient yn gadwyn, lady’s chain, ac yna aent ar eu ffordd. Yn y gogledd yr oedd yr arfer yn dwyn perthynas â thraddodiad y Fari Lwyd o ran dull y chwarae. Cariai un y gangen haf o gylch y tai, wedi ei haddurno’n ddiddorol â rubanau a darnau o arian, neu fetel gloyw megis ffyrc a llestri ac ati. Yr un diben oedd i hynny ag a oedd i hebrwng y pen ceffyl o gylch y tai, sef hybu ffrwythlonedd.

Pren bedw oedd y pawl haf a’r gangen haf fel rheol, ac yr oedd yn symbol o’r haf ac o gariad rhwng mab a merch. Symbol rhywiol dynol yw’r pawl haf a byddai’n warth ar yr ardal petai’r pawl yn cael ei ddwyn (gan na chaniateid codi ail bawl) a byddai’r ardal yn foel a diffrwyth heb symbol o’i gwrywdod. Perthyn gweithgareddau Gŵyl Ifan a ddethlir ar 24 Mehefin, sef ganol haf, yn agos i ddefodau’r pawl haf a’r dawnsio hwn.

Dwy brif elfen sydd i’r ddefod, sef y canu a’r dawnsio. Dywedir bod y carolau yn addas i’w canu ‘tan Barwydydd y boreuau yn mis Mai, yn enwedig ar foreuddydd Calanmai’, ond weithiau cyfunid cân a dawns, er enghraifft ganeuon neu rigymau’r Cadi Ha. Dywed y Fonesig Herbert Lewis iddi daro ar dlodion yn yr Wyddgrug yn dawnsio a neidio am yr uchaf, gan ganu a dawnsio ‘Cadi Ha’. Dyma enghraifft:

Fy ladal i a’i ladal o

A’r ladal gawsom fenthyg:

Cynffon buwch a chynffon llo,

A chynffon Richard Parry;


Hac, ha wen!

Cynullai’r gwaseilwyr yn fore i fynd ar eu taith ganu. Wrth y drysau disgrifir caledi’r gaeaf, y prinder a ddioddefwyd, a’r ddrudaniaeth a ddaethai yn ei sgil, ond er hynny gorfoledd yw nodyn pwysicaf y cerddi am fod yr annifyrrwch bellach drosodd a bod tymor digonedd wedi dod. Y mae cynnyrch byd natur yn fras ac yn llawn, meddir, ac ni welir dim colled er i anifeiliaid a fu’n hanner llwgu drwy lymder y gaeaf bori’r caeau drwy’r dydd. Tynnir darlun o ddigonolrwydd a gormodedd o gynnyrch haf. Ceir mynych sôn yn y carolau fod cariadon yn adfywio ym mis Mai ar ôl oerfel y gaeaf ac anogir hwy i gael gwres yn eu calonnau tuag at ei gilydd yng ngwres yr haul, ac i ymroi i serch.

Gan fod cyswllt mor agos rhwng dyn a’r ddaear yr oedd yn gred gyffredin y byddai ymroi i serch yn annog y ddaear i dyfu. I hwyluso’r ddaear yr oedd maswedd a thrythyllwch dynol yn cael croeso brwd a Chalan Mai, yn anad un noson arall, yn noson addas ar gyfer y ddefodaeth hon. Dyfynnir isod allan o Anatomie of Abuses (1583) gan Phillip Stubbes:

all the young men and maids, old men and wives, run gadding over night to the woods, groves, hills and mountains, where they spend all the night in pleasant pastimes; and in the morning they return, bringing with them birch and branches of trees to deck their assemblies withall … But the chiefest jewel they bring from thence is their May-pole, which they have bring home with great veneration. They have twenty of forty yoke of oxen, every ox having a sweet nose-gay of flowers, placed on the tip of his horns, and these oxen draw home this May-pole (this stinking idol, rather) which is covered all over with flowers and herbs, bound round about with strings, from the top to the bottom, and sometimes painted with variable colours; with two or three hundred men, women and children following it with great devotion. And thus being reared up … then fall they to dance about it, like as the heathen people did at the dedication of the idols, wherof this is a perfect pattern, or rather the thing itself. I have heard it credibly reported (and that viva voce) by men of great gravity and reputation, that of forty, threescore, or a hundred maids going to the wood over night, there have scarcely the third part of them returned home again undefiled.

Phillip Stubbes, Anatomie of Abuses (1583)

Wedi taro nodyn o ddiolchgarwch i Dduw am ei ddaioni yn paratoi cynhaliaeth ar gyfer y ddynoliaeth, offrymid gweddi dros Eglwys Loegr, a thros y frenhiniaeth. Anrhydeddir pob brenin ynddynt, gan ei ddefnyddio yn symbol o’r wlad: os yw’r naill yn ffynnu, fe ffynna’r llall hefyd. Cyn ymadael â’r cartref tasg hanfodol fyddai dymuno lwc a bendith ar y tŷ a’r trigolion, ac ar eu heiddo o ran anifeiliaid, cnydau, a ffrwythau gardd a maes; yn dâl am daenu lwc fe ddisgwylid ‘calennig’.

Gellir deall llawer ar hinsawdd y wlad o’r carolau hyn – yn wleidyddol ac yn gymdeithasol – gan fod llawer o ddigwyddiadau pwysig yn cael eu crybwyll yn y penillion. Rhyfel yw un o’r prif ddylanwadau ar y cerddi. Gofynnid yn ystod blynyddoedd o ymladd am gryfder a doethineb i’r brenin i arwain yn nerthol yn erbyn y gelyn. Anogid y milwyr i wrhydri a’r rhai a adawyd ar ôl i gymryd cysur, a cheir ynddynt nodyn o ffydd y byddai Duw yn eu cadw.

Mesurau syml, ysgafn sydd i lawer o’r carolau Calan Mai, ond ceir llawer o ganu i Fai (nad yw’n rhan o’r canu gwasael) ar fesurau caeth: canu sy’n edrych ymlaen at yr ŵyl yw hwn, ond canu sy’n perthyn yn ei hanfod i draddodiad arall.

Dyma dri phennill enghreifftiol ynghyd â byrdwn o garol Fai o waith Rees Ellis (1736):

1. Atolwg lana teulu

Rhowch gennad inni ganu,

Mae’r ŷd a’r borfa’n glasu

Yn tyfu ar y tir;

Mae’r gog yn pyncio’i gore

Yn barod hwyr a bore;

Nid pell oddi wrth ein dryse

Yw dyddie Clanme clir.

2. Pe medrem fod yn fodlon

A diolch i Dduw’n ffyddlon

Efô sydd inni’n danfon

Bendithion digon da,

O’r fan lle bo bodlonrwydd

Yn wastad a gonestrwydd

Ni lithra fyth helaethrwydd

A hyfryd ffrwythydd Ha.

3. A gwyn eu byd eneidiau

Y rhai sy â’u holl galonnau

Yn labro ar union lwybrau

Daionus ddeddfau Duw;

Os medrwn fod yn fodlon

A diolch iddo’n ffyddlon,

Fe ddigwydd inni ddigon

O foddion yma i fyw.

Byrdwn:

Duw, cadw’n brenin grasol,

George dy was dewisol,

I lywodraethu’i bobol

Yn dduwiol yn ei ddydd,

A chadw Eglwys Loegr

A’r bonedd sydd bob amser

Yn taro ym mhlaid cyfiawnder

Heb ffalster yn eu ffydd.

Arferion geni, priodi a marw

Yr oedd yng Nghymru, fel ym mhob gwlad, ddefodau ac arferion penodol a chwaraeid ar adeg genedigaeth, priodi a marwolaeth. 

Arferion geni

Gwnaeth Ursula M. Cowgill astudiaeth o’r tymor geni yn yr hil ddynol a thynnodd gasgliad pendant mai tymhorau’r flwyddyn oedd yn penderfynu tymhorau geni plant: ‘Illegitimacy, poverty, war, depression and subspecific differences appear to increase the seasonality of births.’ (Gw. Ursula M. Cowgill, ‘The Season of Birth in Man’, Man, 1 (1966), 232–40)

Ym Mhrydain ymestynnai’r coelion cysylltiedig â genedigaeth dros gyfnod cario’r plentyn, ei eni, a’i fedyddio (wedi dyfodiad Cristnogaeth er bod olion o hen ddefod fedyddio yn ymestyn yn ôl i gyfnod paganaidd). Coelion cyffredinol am ansawdd bywyd plentyn o ran beth a ddeuai â lles neu afles iddo oedd crynswth y rhan fwyaf o’r coelion, a pharhâi’r rhain drwy gydol blwyddyn gyntaf ei fywyd. Yr oedd ymddygiad y fam tra oedd yn feichiog yn cael ei gyfrif yn allweddol i ymddygiad ei phlentyn ar ôl ei eni. Petai’r fam yn camu dros fedd, er enghraifft, ni fyddai’r plentyn byw o gwbl. Rhoddir sylw mawr i leoliad y lleuad a’r planedau ar foment ei eni, a chredir bod y modd y gwna bethau am y tro cyntaf, er enghraifft siarad neu gerdded, yn dweud cyfrolau amdano. Yn ystod blwyddyn gyntaf ei fywyd byddai torri ei ewinedd neu dorri ei wallt yn dod ag anlwc i’r plentyn. Y mae arwyddocâd Cymreig arbennig i dorri gwallt. Yn chwedl ‘Culhwch ac Olwen’ y mae Culhwch, yn ddyn ifanc, yn mynd at y Brenin Arthur i gael torri ei wallt, hen ddefod lle y mae’r sawl sy’n torri gwallt yn cydnabod ei fod yn perthyn i Culhwch ac yn derbyn y cyfrifoldebau sy’n dod yn sgil hynny.

Yr oedd defodau i’w cyflawni hefyd am fod y fam yn aflan ar ôl iddi esgor. Ni chaiff gymryd rhan ym mywyd beunyddiol y gymdeithas nes ei bod wedi’i phuro drwy gyfrwng ei hymweliad cyntaf ag eglwys y plwyf. Dros Ewrop gyfan yn ystod y ddeunawfed ganrif fe’i siersid i beidio ag ymwneud â neb nes iddi fod yn yr eglwys a hynny ar y Sul, os yn bosibl. Les relevailles y gelwid y seremoni hon yn Ffrainc a rhoddid anrheg i’r fydwraig ar yr ŵyl. 

Arferion priodi

Rhoddid pwyslais aruthrol ar briodas ymysg llawer o wahanol bobloedd. Ymysg Indiaid Orinoco nid pob unigolyn a gâi ganiatâd i briodi. Profid eu cryfder yn gyntaf. Mynnai Indiaid Orinoco safon arbennig o ymddygiad ac o gryfder cyn rhoi caniatâd i’w gwŷr gymryd gwraig. Un prawf a roid arnynt oedd gorwedd yn gwbl lonydd mewn sach am ddiwrnod neu ddau a honno yn llawn o forgrug, fire-ants (gw. A. H. Krappe, The Science of Folk-Lore (London, 1930), t. 176).

Arfer rhyngwladol yw’r arfer o anfon Gwahoddwr o gwmpas i wahodd unigolion i’r briodas ac i’r neithior. Yn y neithior câi pawb gyfle i gyflwyno anrheg i’r pâr priod. Yng Ngheredigion:
Saturday as aforesaid being the Wedding day the friends of the man come all on Horseback, to the number of some time of 80 or 100 to his house, and have Bread & Cheese and a mug of ale each at his cost, and these they make their presents or pay Pwython, and out of them they pick about 8 or 10 or sometimes 20 of the best mounted to go to the Intended Bride’s house to demand her in marriage.

Dafydd Ifans, ‘Lewis Morris ac Arferion Priodi yng Ngheredigion’, Ceredigion, 8 (1977) 197

Y pwython oedd ad-daliad o’r anrhegion a roddwyd eisoes gan y pâr newydd ar adeg priodas unigolion eraill yn y gymdogaeth. Yn Affganistan anfonid gwahoddiad i briodas tua deufis neu dri cyn y briodas, a hynny ar ffurf cerdd o ryw ugain cwpled neu ddeg cwpled ar hugain o ran hyd. Y mae’n ddiddorol sylwi mai ar ran y priodfab, nid y briodasferch, y’i hanfonir.

Yng Nghymru hefyd yr oedd amodau i’w cyflawni cyn priodi, er bod y rhain yn ymddangos yn ddiniwed ac ansylweddol ochr yn ochr â phrawf Indiaid Orinoco ar eu gwŷr hwy. Byddai’n rhaid ymryson ar gân am y ferch fore dydd ei phriodas. Ymrysonai cwmni o ffrindiau’r priodfab (o’r tu allan i’r drws) â thad y briodferch (oddi mewn i’r tŷ) am law’r ferch. Dyma yw’r ‘pwnco’ priodas. Dim ond wedi dangos gwerth y priodfab a dangos, ar gân, ei fod yn llawn abl i gynnal y ferch ym mhob ystyr, y caniateid i’r ferch fynd i’r eglwys i briodi.

Arfer tebyg i’r pwnco Cymreig yw’r arfer ym Mhortiwgal lle y mae’r priodfab yn mynd i gyrchu ei ddarpar wraig o’i chartref, ond pan gyrhaedda yno ar fore’r briodas y mae’r drws ynghau. Y mae un o’r padrinhos (tad bedydd) yn cnocio’r drws a chael sgwrs â’r fam i ofyn am y ferch, ond dywed y fam fod y dynion wedi dod i’r cartref anghywir. Etyb y priodfab ei fod yn gwybod yn iawn ble y mae gan iddo ddod at y drws lawer gwaith liw dydd a liw nos ac na fu iddo erioed o’r blaen wneud camgymeriad. O’r diwedd agorir y drws iddo.

Yng Ngwlad Pwyl arwydd o’r ffrwythlonedd a ddymunir ar y briodas yw’r goronig o rosmari a roir ar ben y ddau sy’n priodi. Cymer yr offeiriad y ddwy goronig i’w bendithio, cyn eu hailosod ar ben y ddau. Ar ôl y seremoni cedwir y coronau’n ofalus, a’u berwi ar ôl i fabi cyntaf y pâr ifanc gael ei eni. Defnyddir y dŵr i roi bath i’r plentyn.

Dywed Y. M. Sokolov am Rwsia fod eu defodau priodasol yn cynnwys yr arfer o roi bachgen ar lin y briodasferch yn union wedi iddi ddychwelyd o’r seremoni briodas er mwyn iddi esgor ar feibion gan y byddent hwy yn fwy defnyddiol i’r cartref na merched. Disgrifia hefyd seremoni yr ystyrid ei bod yn sicrhau ffrwythlonedd y gwartheg: yn aml yr oedd pâr oedd newydd briodi yn cysgu yn y beudy gyda’r gwartheg, neu’n agos at y beudy. Bodolai’r un syniadaeth am fywyd ym Mhrydain, a barnu wrth ei chaneuon gwerin. Y mae caneuon megis ‘Hen Ladi Fowr Benfelen’, ‘The Mower’, a chyfatebiaethau eraill yn tystio i hyn. Dyma sut y disgrifia A. L. Lloyd y syniadaeth:

‘it’ belongs to a country people living an integrated deeply-communal life, in tune with natural events, with the cycle of the seasons, seed-time and harvest, a people who ‘experience cherries as cherries’, and for whom all nature is sexualized and the closest relation exists between the fertility of seeds, beasts, and humans. For them, a love affair is not simply established within the couple, nor even between the couple and the community, but extends beyond that to the whole natural environment as an echo, however faint, of an ancient ritualistic way of looking at the world.

A. L. Lloyd, Folk Song in England (London, 1967), t. 197

Yn yr un modd y mae’r termau a ddefnyddir am gyfathrach rywiol, aredig y tir, cloddio mwyn a gweithfeydd eraill, yn hen gyfystyron ac y mae’r offer at y gwaith, er enghraifft aradr, cryman medi a chaib, yn cymryd arnynt ystyr rywiol gref. Ymysg y Bakitara yn yr Affrig pan gaiff gof eingion newydd y mae’n ei thrin fel priodasferch, ac wrth i’r dynion ei hebrwng i’r efail clywir canu mawr fel petaent yn cymryd rhan mewn gorymdaith briodasol. Ymysg y BaNyakole, y funud y caiff gof forthwyl newydd y mae’n cael cyfathrach rywiol â’r wraig er mwyn i’r morthwyl weithio’n dda. Perthyn yr un math o gredoau i fyd y crochenydd, y gwehydd, a chrefftwyr eraill.

Ni fu Cymru yn wlad ddiwydiannol hyd yn ddiweddar iawn ac fe adlewyrchir hynny yn ei chaneuon gwerin. Ni cheir fawr o ganu i weithfeydd trwm, ond fe geir yn ‘Hen Ladi Fowr Benfelen’ fynegiant o’r modd yr uniaethir cyfathrach rywiol â lladd gwair ac fe ddisgrifir trafferthion y ddwy weithred. Dyfynnir tri phennill:

Hen ladi fowr benfelen

Yn dod gatre o’r ffair

Gynigiodd imi goron

Am ladd yr wrglo’ wair.

Twdl-di rei-di …

’Roedd yno dwmpie a thampie

A llawer o bridd y wadd

Ac ambell i bishyn garw

Yn anodd iawn i’w ladd.

Twdl-di rei-di …

’Roedd tonnen ar ei chanol,

Digon o le i shinco llong;

’Roedd gofyn cal bachgen teidi

Cyn mentro miwn i hon.

Twdl-di rei-di …

D. Roy Saer, Caneuon Llafar Gwlad, 1 (Caerdydd, 1974), tt. 34–5

Y mae’n amhosibl gwahanu’n bendant ddefodau ar gyfer hybu ffrwythlonedd daear, dyn ac anifail gan fod y cyfan yn gweu mor glòs i’w gilydd.

Arferion ar adeg marwolaeth

Marwolaeth oedd y trydydd digwyddiad o bwys defodol ym mywyd dyn. Yng Nghymru cedwid gwylnos yn y tŷ corff yng Nghymru, sef yn y tŷ lle gorweddai’r corff, ac fe gynhelid cyfarfod gweddi yno mewn rhai cartrefi yn y bedwaredd ganrif ar bymtheg, neu fe wahoddid datgeiniad i’r tŷ i ddatgan marwnad i’r ymadawedig. Ceir enghreifftiau o chwarae cardiau a gloddesta wrth wylio’r corff. ‘Hysbyswyd ni gan un a fu mewn gwylnos mewn tŷ ym mhlwyf Llanymawddwy er’s oddeutu 65 o flynyddoedd yn ol, iddi weled y chwareuwyr, o ddiffyg bwrdd cyfleus, yn chwareu ar gauad yr arch’ (gw. Charles Ashton, ‘Bywyd Gwledig yng Nghymru’, Cofnodion Eisteddfod Genedlaethol Bangor 1890 (1892), t. 82).

Dibynna’r arferion a’r defodau hyn oll ar gydberthynas dyn a’i fyd. Dichon fod nifer ohonynt wedi eu datblygu a’u trawsffurfio dros y blynyddoedd, a llawer mwy wedi mynd i golli. Nid ydynt mwyach yn rym bywiol, hanfodol yn y byd modern, ond eto i gyd y mae iddynt bwysigrwydd oherwydd eu lle ym mywyd y genedl ar un cyfnod yn ei hanes, ac oherwydd eu bod yn taflu goleuni ar yr hen ffordd Gymreig o fyw.

[3] Diwylliant materol

Y tŷ Cymreig

Y mae pensaernïaeth werin, sef yr hyn sy’n naturiol neu’n gynhenid i ardal benodol, yn cynnwys pob math o adeiladau, er enghraifft tai, tai bach, ffermdai, tai allan, melinau, tafarndai, ac yn y blaen. Cyfyngir yr astudiaeth hon i gartrefi, a’r adeiladau hynny oedd ynghlwm â hwy. Ystyrir y cartref yn rhan sylfaenol o’r diwylliant materol traddodiadol gan ei fod yn gynnyrch tri dimensiwn o gysyniadau diwylliannol y werin bobl.

The placement of traditional buildings in relation to one another and to the landscape, the buildings’ floor plans and heights, their construction techniques, the volumes enclosed in them, the light admitted and views afforded by them, the materials of their construction and decoration, their functional qualities, and many other factors all constitute statements of certain human values, and at the same time they are pervasive forces preserving these values.

Jan Harold Brunvand, The Study of American Folklore – an Introduction (New York/London, 1968), t. 524

Yn Nhaleithiau Unedig America astudir y wigwam a’r cabanau coed fel rhan o bensaernïaeth draddodiadol yr Americanwyr. Yng Nghymru y mae’n debyg mai i gyfeiriad y tai unnos, ymhlith pethau eraill, y dylid troi’r sylw. Arfer a dymuniad taer bonedd Cymru yn ystod yr unfed ganrif ar bymtheg a dechrau’r ail ganrif ar bymtheg oedd ymestyn eu stadau a’u cau, sef codi gwrychoedd o’u hamgylch a’u ffurfio yn gaeau.

Oherwydd pwysau poblogaeth gynyddol ar adnoddau’r tir lluniwyd yn aml dyddynnod o dir gwag. Fel arfer trwyddedwyd y rhain gan yr awdurdodau maenorol ac mewn llawer ardal datblygodd yr arfer o godi ‘tŷ unnos’. Yn ôl yr arferiad hwn, byddai gan y sawl a godai dyddyn ar gytir dros nos, fel y byddai mwg yn dod o’i gorn erbyn y bore, hawl i fyw ynddo ac i ffermio ychydig o’r tir o’i gwmpas.

Cydymaith i Lenyddiaeth Cymru, gol. Meic Stephens (Caerdydd, 1997), t. 95

Oherwydd ystyriaethau daearyddol, daearegol, a natur tywydd Cymru, y mae’r defnyddiau sydd wrth law pan godir y cartref yn amrywio o ardal i ardal o fewn y wlad. Defnyddid y garreg leol, a châi honno ei thrin a’i thrafod gan grefftwyr lleol oedd yn llwyr hyddysg yn y grefft o lunio adeiladau a manteisio ar gryfderau’r defnyddiau oedd wrth law. At ei gilydd y mae’r cartrefi cynharaf y gwyddys amdanynt yng Nghymru yn rhai crwn sy’n perthyn i Oes yr Haearn. Dechreuodd Ymddiriedolaeth Archaeolegol Dyfed gloddio yn ardal Caerfyrddin yn ystod 2006 a darganfod yno weddillion caban crwn ger ffermdy Ffynnon Wen, Tre-main. Dywedir y gallai’r safle hwn fod yn gartref i nifer o deuluoedd yn y cyfnod CC 200 – OC 100.

Yn ddiweddarach aethpwyd ati i lunio tai petryal, tai hirion, gyda nenbren yn cynnal fframwaith y to. Ceid mewn cartref o’r math hwn un simnai a honno wedi ei lleoli yng nghanol y tŷ. Yr oedd tai hir yn nodwedd bensaernïol gyffredin i Ewrop gyfan, sef cartrefi lle y mae pobl a’u hanifeiliaid yn byw ochr yn ochr o dan yr un to.

Un o’r nodweddion sy’n gwneud tai hir Cymreig yn arbennig yw’r ffordd y rhennir mynedfa’r tŷ â’r gwartheg. Yn Lloegr roedd y syniad o rannu’r un drws â’r da byw yn wrthun erbyn y 17eg Ganrif, gan fod yr anifeiliad yn dod â baw mewn i’r tŷ gyda nhw, ond mae sawl enghraifft o dai hir Cymreig o’r cyfnod yn cadw’r nodwedd hon. Eglura Greg, “Mae gwartheg erioed wedi bod yn werthfawr, ac felly roedd yn ddefnyddiol i’w cadw nhw’n agos, ac o fewn clyw drwy’r nos. Bu gan rai tai hir ddrws a arweiniai o’r brif ystafell wely yn syth i mewn i ardal fwydo’r beudy, gan sicrhau bod y perchenogion yn gallu cyrraedd yn syth pe bai unrhyw broblem.” 

Yn wir, mae ymchwil wedi dangos bod perchenogion gwreiddiol Nannerth Ganol, yng Nghwm Elan, ynghlwm â busnes lladrata gwartheg nôl yn y 16eg a’r 17eg Ganrif. Erbyn heddiw, mae’r gwartheg wedi’u gwahardd, ond mae nifer o nodweddion y tŷ o gyfnod y Tuduriaid wedi’u hadfer yn grefftus. Mae’r simnai fendigedig a’r ffenestri’n wreiddiol i’r tŷ, ac hefyd y grisiau cerrig yn troelli i’r llofft.

‘Y Tai Cymreiciaf o’r Tai Cymreig’, gw. gwefan S4C ‘Y Tŷ Cymreig’.

Y tyddyn oedd un arall o dai traddodiadol Cymru. Dyma’r cartref siâp petryal symlaf a gaed yng Nghymru. Un ystafell oedd iddo, gyda simnai ar dalcen yr adeilad. Byddai’r teulu yn byw ac yn cysgu yn yr un ystafell hon. Parodd hyn i un ymwelydd â’r wlad ddisgrifio’r annedd fel a ganlyn:

A Dunghill modell’d into the shape of a cottage, whose outward surface was so all to be negro’d with such swarthy plaister that it appear’d not unlike a great blot of Cow-turd. This Structure stradled over about eight Ells of ground, above the surface whereof the Eves were advanc’d about two Yards, and the Chimney peep’d about a Foot above the Eves: the light flow’d in through the old circumference of a bottomless Peck; which being stuck in the Thatch, supply’d the place of an Obicular Casement. The Door-way was a breach in the wall toward one end, which being of a dwarfish size, i.e. two Foot lower in stature than an ordinary Man, we were forc’d to abridge our Dimensions and to creep in. The Parlour, Hall, Kitchin, i.e. one Room.

William Richards, Wallography of The Britton Describ’d (London, 1682), tt. 17–18 ac a ddyfynnir yn Iorwerth C. Peate, The Welsh House: A Study in Folk Culture (Liverpool, 1944; adargraffiad gyda rhagair gan Greg Stevenson: Llanerch, 2004), t. 85

At ei gilydd yr oedd y tyddynnod hyn yn gartrefi tywyll, isel lle yr oedd y rhieni a’r plant yn rhannu pob adnodd. Tai un corn oeddynt, a thân mawn yn eu cynhesu. Byddent wedi eu toi â gwellt, neu dro arall â llechi. Llawr pridd oedd iddynt, ac yn aml nid oedd ffenest iddynt. Weithiau gosodid dodrefn i rannu’r cartref yn ddwy ran, sef rhan fyw a rhan gysgu, ac o dipyn i beth datblygodd y patrwm hwn i fod yn weddol gyffredin drwy Gymru.

Oherwydd y diffyg gofod fe ddatblygodd math arall o gartref, sef y bwthyn croglofft. Yng nghongl y bwthyn, sef yn y rhan gysgu, rhoddid nenfwd dros y rhan gysgu a weithredai fel llawr y llofft. Defnyddid ysgol i ddringo i’r llofft hon - ystafell driongl, dywyll, ddi-aer yn ôl disgrifiad Syr Cyril Fox.

Ond efallai mai’r math o gartref sy’n tynnu’r mwyaf o sylw, a’r un sy’n fwyaf hudolus, yw’r cartrefi fframwaith coed. Gwyddys bod codi adeilad ag iddo ffrâm bren yn nodwedd ar adeiladwaith Cymru, fel yr oedd mewn gwledydd eraill, a cheir enghreifftiau niferus mewn ardaloedd sy’n ffinio â Lloegr yn ogystal ag mewn ardaloedd mewndirol megis Machynlleth. Efallai mai yn ardal Rhuthun y mae’r canran uchaf o dai sy’n dilyn y dull pensaernïol hwn.

But the technique in all its glory is to be found in east central Wales; in the whole of the upper Severn valley from Welshpool to Llanidloes and to Caersws. South of Caersws it spreads into the Trefeglwys-Llawr-y-Glyn area; westwards, examples are found in the Carno area, and far beyond the watershed in the Dyfi Valley. The westernmost example is Tyno Hir on the Montgomeryshire-Cardiganshire border overlooking the Dyfi estuary and Cardigan Bay. In north-east Montgomeryshire, good examples are found in the Llanfyllin area.

Iorwerth C. Peate, The Welsh House: A Study in Folk Culture (Liverpool, 1944; adargraffiad gyda rhagair gan Greg Stevenson: Llanerch, 2004), t. 153

Y mae waliau’r cartrefi hyn yn seiliedig ar gerrig, ac y mae’r panelau rhwng y coed wedi’u llenwi â gwiail cyll plethedig wedi eu gorchuddio â llaid. Lloriau pridd sydd i lawer o’r tai hyn, ac y mae’r brif ystafell fyw yn agored i’r to. Enghraifft ardderchog o hynny yw ffermdy Abernodwydd, a godwyd o Langadfan yn sir Drefaldwyn a’i symud i Amgueddfa Werin Cymru yn 1955.

 Bwyd y Cymry

Gan mai’r aelwyd yw calon y cartref ystyrid cynnau tân yn ganolog i arferion cadw cartref. Pan ddeuai rhywun i’r drws byddid am y cyntaf i’w dywys at yr aelwyd. Rhan o groeso’r teulu oedd gosod ymwelwyr yn gysurus o flaen y tân. Nid oedd yn arferiad gadael i’r tân ddiffodd ac felly yr oedd yn bwysig anhuddo a dadanhuddo’r tân. Wrth baratoi i fynd i’r gwely yn y nos rhan o’r gweithgaredd oedd anhuddo’r tân, sef ‘cuddio, gorchuddio, pentyrru (ar)’ y tân (gw. Geiriadur Prifysgol Cymru, t. 125), a rhaid fyddai rhoi darn mawr o fawn dros y tân er mwyn ei gadw i losgi tan y bore. I ddadanhuddo’r tân yn y bore fe dynnid y mawn ymaith. Yr oedd lle pwysig i hynny yn y Cyfreithiau ac fe sonnir am hynny, er enghraifft, yn Llyfr Du’r Waun (c. 1200): or pan annuder etan eny dadanudher (gw. Y Llyvyr Du or Weun, Facsimile of the Chirk Codex of the Welsh Laws, gol. J. Gwenogvryn Evans (1909), t. 35, llau 25–6). Cysylltid hynny â deddfau ynghylch tir a pherchenogaeth.

Yr hen ddull o gynnau tân oedd drwy daro haearn ar garreg, fel rheol carreg gallestr, neu fflint. O Oes Gynnar yr Haearn (tua 500 CC) hyd at ganol y bedwaredd ganrif ar bymtheg dyma’r dull cyffredin o gynnau tân, nes i ddull cemegol – y fatsien – gymryd ei le. Gosodid y tân ar ganol llawr y tŷ yn hytrach nag yn erbyn wal fel y gwneir heddiw. Tua thair canrif yn ôl datblygwyd ffurf glyd iawn ar aelwyd mewn cartref, sef yr hen simnai fawr gyda seddau bob ochr iddi, a’r fantell fawr yn cysgodi dros y cwbl. Wrth groesawu ymwelydd rhoddid ef i eistedd yn y brif sedd o anrhydedd, sef yn y gongl ger y tân. 

Ac felly yr aelwyd oedd canolbwynt y tŷ, ac yn ymyl yr aelwyd ceid amrywiaeth o offer coginio. Yr oedd croesawu ymwelwyr yn dangos hawddgarwch cymeriad y Cymry, ac yn dangos eu haelioni.

No one of this nation ever begs; for the houses of all are common to all; and they consider liberality and hospitality amongst the first virtues. So much does hospitality here rejoice in communication, that it is neither offered nor requested by travellers, who, on entering any house, only deliver up their arms. When water is offered to them, if they suffer their feet to be washed, they are received as guests.

Gerallt Gymro, The Description of Wales 

Ymysg yr offer yr oedd yr haearn afrllad, ac fe’i defnyddid i grasu. Afrlladen yw ‘teisen gysegredig o fara croyw tenau a ddefnyddir yng ngwasanaeth yr offeren’ (gw. Geiriadur Prifysgol Cymru, t. 45), ac yn aml byddai addurniadau wedi eu torri ar yr haearn afrllad er mwyn eu gwasgu ar y bara. Ond nid peth eglwysig yn unig oedd afrlladen.

Dywed hen rysait o’r bymthegfed ganrif: ‘Cymerwch ystumog penhwyad mawr a’i ferwi a’i falu’n dda yn gymysg â chaws. Yna rhoddwch flawd ynddo a siwgr a sinsir, a’i osod mewn haearn poeth gan wneud afrllad’.

Iorwerth C. Peate, Diwylliant Gwerin Cymru (Dinbych, 1998), t. 30

Dibynnai’r teuluoedd ar y bwydydd oedd ar gael yn dymhorol. Bwytaent lysiau a ffrwythau tymhorol a dibynnent ar gigoedd yr ardal, neu os oeddent o fewn cyrraedd i’r môr caent bysgod yn ôl beth oedd ar gael. Meddai Thomas Pennant am y croeso a gafodd gan Evan Lloyd o Gwm Bychan ger Harlech yn y ddeunawfed ganrif:

I was introduced to the worthy representative of this long line who gave me the most hospitable reception and in style of an ancient Briton. He welcomed us with ale and potent beer to wash down coch yr wden, or hung goat, and the cheese compounded of the milk of cow and sheep.

Thomas Pennant, Tours in Wales (London, 1810), ii, tt. 276–7

Ystyrid bwyta gyda’r teulu yn arwydd o groeso ac ni châi ymwelydd ymadael â’r cartref Cymreig heb gael ei dywys at y bwrdd a rhannu pryd bwyd gyda’r teulu. 

Ar nifer o adegau penodol mewn bywyd yr oedd bwyd yn rhan hanfodol o’r achlysur. Ar ôl priodas ceid pryd o fwyd tawel; mewn angladd hefyd yr oedd bwyta yn rhan bwysig o’r gweithgaredd. Deuai teulu agos, perthnasau a chymdogion ynghyd i dalu’r gymwynas olaf i’r ymadawedig a rhan o ddyletswyddau’r teulu oedd paratoi lluniaeth ar gyfer y galarwyr.

In Anglesey, in the eighteenth century, they would be given ‘a cup of drink, & if deceased be rich servd with cakes, wine &c.’ In Llanfechain, Montgomeryshire, one of the church communion vessels was used to distribute spiced ale at funerals until the middle of the nineteenth century. According to another writer, an elaborate meal was eaten before the funeral and three or even four hours spent smoking shag-tobacco, and drinking ale in the house before forming the cortège. Sometimes wine and finger biscuits were handed round after the guests had formed the funeral procession. In another district in the same county the currant cakes, eaten before the funeral procession left, are described as being ‘about two inches square, with a kind of biscuit about three inches long by one inch broad across each’. These were handed out on trays just as the body was brought out of the house and placed on the bier. Hot spiced ale and cake seem to have been offered on this occasion in many areas in south Wales also, until the second half of the nineteenth century. From this time onwards the pattern so developed that the funeral attenders returned from the burial to the house of the deceased for a meal of bread and butter, tea, home-boiled ham, pickled onions and fruit cake. A chapel vestry or a schoolroom would be used as alternative venues. Even today a similar meal is prepared for the immediate family and friends, especially in rural areas. It provides an opportunity for all members to exchange family news and discuss other topics of mutual interest. 

S. Minwel Tibbott, ‘Liberality and hospitality: food as communication in Wales’, Folk Life, 24 (1985–6), 32–51; ailgyhoeddwyd yn Domestic Life in Wales, gol. Beth Thomas (Caerdydd, 2002), tt. 4–5

Adegau pwysig eraill oedd y gwyliau tymhorol. Ar nos Calan Gaeaf ar 31 Hydref credid bod ysbrydion ar bob camfa. Yn sir Feirionnydd cyneuid coelcerth i’w dychryn ymaith, ac ar ôl dychwelyd i un o gartrefi’r ardal i ddathlu ceid pryd o ‘stwmp naw rhyw’, sef cymysgedd o naw math gwahanol o lysiau wedi eu berwi’n stwmp. Rywle yn y stwmp byddai modrwy briodas wedi ei chuddio, a phwy bynnag a drawai ar y fodrwy â’i lwy wrth fwyta, dyna’r sawl a fyddai’n priodi gyntaf o blith y cwmni hwnnw.

I fynd yn ôl i gyfnod cynharach, y mae’n bosibl cywain llawer o wybodaeth ynghylch bwydydd yr hen Gymry drwy edrych ar lenyddiaeth y cyfnod. Yng nghyfnod Beirdd yr Uchelwyr rhoddid pwyslais ar fwydydd o wahanol fathau, ac fe’u crybwyllid yn aml yn y cywyddau. Daeth y beirdd hyn i’r amlwg wedi cwymp Llywelyn ap Gruffudd yn 1282 a bellach yr uchelwyr, sef y teuluoedd tirfeddiannol, oedd noddwyr y beirdd. Rhan bwysig o waith y beirdd oedd llunio cywyddau mawl – barddoniaeth a fyddai’n moli’r noddwr ei hun yn ogystal â’i wraig a’i blant, ei dras, ei gartref moethus, ei aelwyd a’i haelioni. Un o’r cywyddau mwyaf trawiadol yw disgrifiad Iolo Goch o Sycharth, cartref Owain Glyndŵr, ac y mae ynddo gyfeiriadau helaeth at arferion bwyta yn y cyfnod hwnnw.

Yng nghyfnod Beirdd yr Uchelwyr dau bryd mawr o fwyd a geid yn y dydd, cinio tua 10–11 a.m., a swper pan oedd y golau’n darfod. Y cinio oedd y pwysicaf o ddigon; yr oedd swper gryn dipyn yn ysgafnach.

Gorchuddid y byrddau â llieiniau claerwyn, pob un yn ddeuddeg llath o hyd; yna gosod arnynt y seleri halen arian, platiau (o bren neu biwter, neu weithiau o arian), llwyau (pren neu arian), a llestri yfed. Deuai pawb â’i gyllell ei hun; ni ddefnyddid ffyrc.

Enid Roberts, Bwyd y Beirdd 1400–1600 ([Bangor]: Cymdeithas Gelfyddydau Gogledd Cymru, 1976), t. 2

Bwyteid cigoedd o wahanol fathau, er enghraifft cig eidion, fenswn, brawn, cwningod, aderyn y bwn, paun, alarch, ffesant, gwyddau, crëyr, gylfinir, a gweinid y cigoedd â salad. Dyma enghraifft o’r math o salad oedd yn gyffredin yn y cyfnod hwnnw:

Cymryd dogn dda o gnau almond, a’r un faint o resins a ffigys, a chymaint ddwywaith o ffrwyth yr olewydd a chyrrens; eu golchi’n lân, tynnu’r cerrig o’r resins, a thorri’r almonds yn fras. Cymysgu â’r rhain ddyrnaid o ddail saets a dail sbinach, a digonedd o siwgr, a’u rhoi mewn dysgl; tywallt finegr ac olew arnynt, a gratio ychwaneg o siwgr gwyn dros y cyfan. Pilio orennau a lemonau, a’u sgleisio’n denau a gorchuddio’r salad â hwy. Gorchuddio’r rhain â dail bresych, a thros y rhain eto rhoi ychwaneg o ffrwythau a dail.

Enid Roberts, Bwyd y Beirdd 1400–1600 ([Bangor]: Cymdeithas Gelfyddydau Gogledd Cymru, 1976), t. 19

Â nifer fawr o’r bwydydd a diodydd cyffredin gellid paratoi eli neu foddion at anhwylderau. Byddai gan y rhelyw o’r Cymry wybodaeth elfennol am natur feddygol gwahanol ddail, perlysiau a blodau, yn ogystal â bwydydd a hylifau megis nionyn, halen, mêl a finag. Byddai ambell unigolyn yn honni gwybodaeth arbenigol ac yn aml ceid olyniaeth o’r fath mewn teulu; diogelid rysetiau at wahanol anhwylderau o fewn y teuluoedd hynny.

Heddiw, y mae gweini bwyd a diod yn ganolog i nifer o achlysuron cymdeithasol, ac y mae ymysg y dulliau mwyaf effeithiol o godi arian at achosion da. Yn y Gymru gyfoes y mae’n hanfodol cynnal boreau neu nosweithiau coffi er mwyn cynnal ysgolion meithrin cyfrwng Cymraeg, yr Urdd, a nifer o gymdeithasau tebyg. Gwerthir cacennau a bwydydd eraill ar stondinau yn ystod y coffïa, ac y mae ar sawl ystyr yn fodd o gynnal bywyd.

